Lifan-Z/Chinese-poetries-txt huggingface dataset:
自从就食寄他州，不到乡关近十秋。文采谁能如象齿，交游今乃见龙头。携诗过我情何厚，落笔惊人语不休。雪月赋成凌二谢，高怀肯述畔牢愁。
蕲春别驾寡交游，独肯对君青两眸。我亦杜门嫌俗子，今方下榻得诗流。环溪陈迹几如扫，鄂渚遗文散不收。访旧九京无起日，临风三叹不能休。
不临水曲与山隈，却在天台独自开。幽韵可居兰友上，孤标惟许竹君陪。广寒仙子云中下，姑射神人海上来。冰玉皎然清彻骨，南廊亦欲𣃁根栽。
换却人间色界尘，千林别作一家春。风姨寒重吹飞絮，月姊光凝映烂银。曳履独游无此士，闭门高卧有何人。试从群玉山头看，似与瑶台贝阙邻。
跋涉山川岁一归，奚奴古锦惯相随。自怜机杼无遗巧，却怪珠玑不疗饥。酌酒挽君浇舌本，解骖许我话心期。空囊羞涩将焉往，笑说凫仙旧见知。
貂裘半敝复来归，正坐刚肠不诡随。见说史君尝馈赆，似闻内子亦啼饥。经年一别方相遇，他日重来未有期。试问此行谁借重，梅仙青眼是新知。
殷勤访我到山中，一笑依然尚讳穷。气老绝非年少锐，诗新殊胜旧时工。剧谈不惜麈尾落，归路难淹马首东。若遇故人相借问，为言衰朽学农功。
一声𫛸鴂落红稀，试问春余几许时。多谢佳招频卜日，自惭衰朽却愆期。但能有酒肯留客，莫恨无花空折枝。邑下老禅无恙否，可同谈笑一开眉。
宦游碌碌本无奇，失脚归来莫皱眉。只合一廛修穑事，岂堪千骑把州麾。旱干偶得崇朝雨，秋熟应无卒岁饥。耕凿熙熙皆帝力，丰年请为续周诗。
山屏四面碧相重，苕霅无声泻玉虹。万户连甍皆在下，一楼飞栋独当中。不容半点浮尘到，但觉无边爽气通。安得翛然辞物役，披襟终日挹清风。
雨师云将莫论功，天意元因圣德通。不但水生苗厌厌，也应土润黍芃芃。田间老稚交相语，秋后仓箱定不空。绛帐先生妙言语，请歌嘉定比元丰。
政术平生欠讲明，赖公关决可蒙成。食新虽有丰登望，阖郡宁无叹息声。因为赛神携一榼，暂能择胜驻双旌。归来依旧尘劳在，不尽逍遥物外情。
凤姿日表极高明，讲习诗书若性成。参决万机裨独断，力行三善答舆情。绮园何必来为助，启诵安能更擅名。日侍两宫慈孝洽，万年主鬯共安荣。
郁葱佳气拥天庭，申命无疆启震亨。少海永重瀛海润，前星长拱极星明。螭旗色转秋风爽，鸡戟光凝晓月清。遥想宫僚斟玉斝，进趋无地倍驰情。
一色挼蓝染碧流，翚飞恰对白苹洲。风清六月非朱夏，气爽三时似素秋。自笑品题无翰墨，也知领略欠觥筹。凫鸥定怪霜髯叟，难洗胸中万古愁。
一樽相属更何人，六客当年事已陈。扁榜特书名尚在，篇章深刻字犹新。关心吏事方穷日，企踵前贤分绝尘。涉笔符移忧百谪，偷闲来此一嚬呻。
俯为生灵与虏和，君王何忍愤挥戈。信行塞外还交聘，人在军中可雅歌。金帛莫嫌今重费，丁黄将见岁加多。汉淮千里惟青草，乘此屯田可就么。
晋唐行草可同科，乐石雕镌便不磨。几载雨淋兼日炙，一朝云集又星罗。要知访古搜求尽，应为凝香暇逸多。潇洒高怀堪健羡，簿书堆案意如何。
翚飞栋宇压危峰，面面风光入座中。潮汐近通天阙下，蓬瀛疑在海门东。巡行谁说秦皇事，疏凿今余夏后功。空阔无边惟此地，君侯心与境相同。
轻解金龟呼酒徒，却问君王求鉴湖。归来蹁跹著鹤氅，自办米帛供妻孥。鸾骖一去杳无迹，数亩荒园生草棘。惟有青青秦望山，曾识湖边老狂客。
仙家堕下两麒麟，寄食庭除未易驯。正为白头违世路，要须丹顶伴闲身。高飞横绝心虽在，短舞婆娑意亦真。同返故山依蕙帐，莫思三岛十洲春。
萧萧华发更何为，元是穷乡一布衣。同产弟兄谁见在，余生父子独相依。我缘多病念家切，汝为爱亲投劾归。出处不齐难逆定，时来还自刺天飞。
频岁田家苦旱蝗，剧思小稔活丁黄。稻粳久渴三秋雨，菽麦俄经一夜霜。未保沟中无殍死，已闻道上有流亡。白头屏处山林下，只怕群偷惯夺攘。
昔人最重去坟墓，绝喜归来老一邱。岂是他山无笋蕨，只缘故国有松楸。百年暂住人间世，千古俱为地下游。色境悲欢虽梦事，楮钱聊挂树梢头。
梦觉流苏寒栗冽，晓起方知天酿雪。松公变色失苍髯，竹士垂头摧直节。倚楼四望无红尘，疑是身居银汉津。千林一色皆玉树，不许梅花先得春。
鹤骨鸡肤不耐寒，那堪癣疥更斑斓。开年惨淡阴兼雨，终日抓搔寝不安。未可给扶亲几杖，岂能见客摄衣冠。人言剥复相更代，频把韦编反对观。
南涧谁人扫劫灰，行缠恰自冷泉回。式公昔日曾留誓，大用今生乃再来。应是伽蓝当更造，岂关回禄故为灾。上头更有华严界，弹指重重殿合开。
重上危楼览洞庭，故人一笑对飞觥。君山只似艑山绿，江水不如湘水清。一日胜游成乐事，三年俗状夺诗情。天涯邂逅还离别，莫惜樽前底里倾。
凫舄飞来空翠间，万家联络拥风烟。个中杖屦宜频到，此外楼台总浪传。山似蓬莱差可近，水疑渤澥欲无边。湘妃度曲冯夷舞，招我骑鲸意亦仙。
仙人白鹤渺烟霞，野日昏昏噪暮鸦。城外土馒同此味，墙头浊酒且须赊。堪舆信有玄通理，造物能私富贵家。宜尔何公微意在，石盘流水映桃花。
牢落羁旅隔楚东，青山梦入往来中。离心落雁惊秋雨，醉眼开花昨夜风。一壑若为甘小隠，三江何日挂归篷。谋生向坐文穷计，识破誵讹虑已空。
洞庭秋水望中天，侧目飞鸿断复连。得句信知神入梦，浇愁不惯酒中仙。秋风白发欺来日，夜雨青灯忆往年。用拙不妨消息好，关山明月两茫然。
春风黄伞下清厢，缨弁蝉联宴未央。万国文明周礼乐，九重端穆舜衣裳。云低殿幄星辰近，漏转宫花日月长。圣主宽仁盟好永，和声细入鹿鸣章。
九重帐殿敞层空，清晓群臣宴镐宫。神护翠华居北极，春随黄伞下东风。觞行隠隠红云里，仗转曈曈瑞日中。看取乾坤俱寿域，两朝时节聘车通。
良月欣临震夙辰，恩涵雨露燕群臣。遥连汉岳三呼应，徐听虞韶九奏淳。仙篆萦风浮广殿，卿云擎日护严宸。奉觞更喜嘉宾会，同祝吾皇万寿春。
殿头清跸起晴雷，万岁声中扇影开。晓日青旗明绛阙，春风黄伞傍瑶台。卿云涌瑞扶天座，仙露流甘入御杯。要识八荒俱寿域，年年常看使星来。
云护轻霜漏晓晴，日高黄伞影亭亭。六龙卫跸来临座，五凤仪韶下舞庭。地涌南山朝帝殿，天囘北斗挹仙酿。侍臣匠识宸颜喜，时顾皇皇二使星。
四时和气转洪钧，昨夜璇杓正指寅。万玉鸣班朝广殿，五云扶辇下端宸。翠旄低引仙韶度，宝斝徐传御醴醇。看取年年来信使，定知天地一家春。
盛节簪绅宴玉京，红云深护赭袍明。宝花合座天香满，仙羽分陈御斝行。原隰有光交信睦，庙堂无事乐和平。欢心协气知多少，尽在今朝九奏声。
东风初满殿前旗，环珮舂容侍燕时。帝泽普涵春自暖，人心同乐日先迟。三峰影里瞻鳌动，九奏声中看凤仪。更喜使华齐献寿，八方何地不熙熙。
仗转曈曈晓色暾，千官齐望赭袍尊。食苹鸣鹿迷天乐，泳藻游鱼沐圣恩。香泛流霞涵雨露，春随和奏满乾坤。使华同上南山寿，近识宸颜一倍温。
铃索文书晚罢休，归来欲赋畔牢愁。感君尊酒招要意，适我湖山烂熳游。隔岸柳烟匀拂掠，近溪梅粉半漂流。千林紫翠无穷在，后会应须到上头。
一鸣当日众俱惊，曾掞天庭赋太清。宦路喜君方晚遇，文场推我是虚声。短材漫饱支离粟，藻思宜粲沆瀣英。近喜和光成莫逆，嘉名洋溢鲁诸生。
墟墓兴哀宗庙钦，斯人千古不磨心。涓流积至沧溟水，拳石崇成泰华岑。易简工夫终久大，支离事业竟浮沈。欲知自下升高处，真伪先须辨古今。
海门昼夜吼奔雷，却立吴山亦壮哉。前殿神仙三岛邃，正门阊阖九天开。玉阶恭授大官赐，象简亲承御墨回。多少箪瓢蓬瓮士，输君留宿两宫来。
畴昔诗囊未破悭，琼瑰益自倍枵然。才华甘落诸公后，诚实徒居野老前。腊雪晚成春雪早，梅花静对雪花妍。从今长作丰登瑞，廪庾家家赡九年。
命驾不辞春径泥，少蓬高会帝城西。物非我辈终无赖，书笑蒙庄只强齐。天入湖光随广狭，山藏云气互高低。谁怜极目茭𫇴里，隠隠苍龙卧古堤。
学粗知方耻为人，敢崇凶貌蚀诚真。义难阿世非忘世，智不谋身岂悮身。逐遇宽恩犹得禄，归冲腊雪自生春。君诗正似清风快，及我征帆故起苹。
偶扶藜杖过南津，野寺长桥发兴新。𫏐就清溪照须鬓，不妨翠雾湿衣巾。山萦细栈疑无路，树络崩崖不压人。朝暮有程常卒卒，向因携酒上嶙峋。
自从相见白云间，离聚常多会聚艰。两度逢迎当汝水，数年隔阔是曹山。客来濯足傍僧怪，病不烹茶侍者闲。不是故人寻旧隠，只应终日闭禅关。
直从平地矗崔嵬，南向群山斗次来。尽此半春留客醉，莫愁一日不花开。水从绿野前头绕，竹向芳菲缺处栽。目送断鸿天外去，问他更是几时回。
蹇馿清晓破平芜，来访故人村外居。门掩却寻山背路，堂虚惟阅案头书。不知车马从何往，借问僮奴归得无。留待西风日停午，只听松竹响萧疏。
溪绕青山路绕溪，山长溪曲路高低。晴滩浅湿舟如荡，危磴棱层石作梯。晚照荒村飞鸟入，秋风落木败蝉嘶。碧云四合长天暮，转使乡关望眼迷。
莼脆鲈肥酒细倾，浩歌悲壮欲谁听。沈迷簿领头将白，弹压江山眼自青。鱼跃紫鳞冲苇岸，鸥翻白雪下沙汀。西风散发危亭上，醉倚丰碑照日星。
吴江未到意先倾，杳杳渔歌醉里听。霜晚人家千橘熟，秋晴江上数峰青。鱼缘香饵吞残钓，鹤趁归帆下远汀。大艑何时眼中见，乘槎拟欲问台星。
昴宿储精岳降神，天教抱送玉麒麟。海中仙草千年实，井底丹砂百岁春。历运一同新甲子，日行再见旧壬辰。五云多处三光见，南极星中是老人。
真儒正学久无传，酝藉如公独粹然。要以古人为准的，肯从余子事拘牵。词源涌思流三峡，学海波澜障百川。灯火夜深犹不倦，口吟六艺相仍编。
浔江千骑拥双旌，泮水依然旧贯仍。不但袴襦歌惠政，更令衿佩乐师承。朱幡太守来何暮，绛帐先生自此升。预想下车先教化，再教庠序典谟兴。
登瀛学士自瀛归，古锦囊中百政奇。春草池塘曾入梦，梅花厅院屡题诗。南州暂屈陈文惠，北斗重瞻韩退之。惠政三年聊复耳，斯文千载重为期。
池塘春梦草初生，江左诗来得我惊。开秩快观醒倦眼，挑灯细读度寒更。追参李杜今无敌，挥斥侯刘独有声。一首敬酬三百首，深惭坡老和渊明。
地灵山秀景清虚，健羡游人兴有余。黄叶尽时分叠嶂，白云深处见精庐。去同灵运低前屐，回与浮丘揽右裾。自叹尘劳羁鞅甚，林泉高趣苦相疏。
画隼精明破晓暾，恰逢寒食过江村。轻烟飞絮汉中道，白苇黄茅渭上屯。人力万工支水派，天心两邑溉川原。柳营一饱源头看，夜雨新肥拍岸痕。
删后无诗亦可忧，人言赋者古诗流。欲闻正始今安在，须向先秦以上求。玄酒大羹存至味，子虚亡是谩相酬。万人丛里谁人晓，独有夫君暗点头。
制兼内外文章伯，远过当年高侍中。运笔不停池水黑，举觞未厌酒珠红。泛舟但仰膺门峻，登岘夫何湛辈同。傥以言诗许商赐，诗工宁复恨人穷。
鲁斋居士自忘机，丈席凝尘日下帷。甫也犹为老宾客，参乎独得道精微。奏篇已草三千牍，大厦当求四十围。行矣道山邻日月，未容巴蜀久相依。
星郎星使两俱优，三辅黄图帝选侯。万里登瀛超弱水，一轮有月照苏州。刀飞雪缕夸鲈鲙，云作奇峰簇虎丘。太守能书传宝帖，洞庭应寄橘千头。
玉帐清无一点尘，浃旬休暇乐延宾。二天共醉千钟酒，三月惟余一日春。风急鸟雏犹唤友，雨晴燕子也留人。骊珠八七盈怀袖，归去行囊喜不贫。
转柁边楼隔夕阳，竹枝歌断送飞航。敢同计事追韩信，每辱扬鞭问葛彊。雁影入江三峡冷，猿音呼月五更长。功名岁晚貂裘弊，归鬓应怜已点霜。
兵书一箧老空休，尚记当年寓益州。扪虱盖尝谈世事，鲙鲈聊复寄扁舟。我方泥饮夸严尹，公喜逢时过武侯。作此短歌怀感遇，运斤班郢独包羞。
杨子声名鹤在阴，诗书作帅有谋深。开关入洛平如掌，击楫中流酬此心。胡运只今那得久，齐疆指日自归侵。君当草奏摅忠愤，所领州名力去金。
洛下追收黄耳信，林间闻创绿阴亭。千章古树虚帘接，四月清风羽扇停。兄弟头颅时感叹，江湖岁月久飘零。对床夜话知他日，幽赏如何得细听。
缕缕浮云一线穿，老松窈窕石娟娟。五芝采就辞尘𡏖，九鲤飞时忆汉年。岭尽斜阳犹迫翠，风清层磴可谈玄。庐江去后寻消息，肯与淮南共拍肩。
满眼松楸护石茔，此来倍觉暗伤情。烟云深处眠翁仲，俎豆香时荐特牲。一寺近回溪水曲，万山青向墓门横。杨花无限萦春思，送我轻舟十里程。
梅绕蓬居不计株，水仙数畹鬭芳腴。竺卿白业二香妙，世界红尘一点无。可比远公莲社胜，应嗟陶令菊园芜。炉薰清鼻茗浇舌，月浸松窗对结趺。
槛外溪山缥缈楼，共看雨歇涨痕收。天开图画无穷态，峡束盘涡自在流。赋咏偶然休吊古，登临政尔可销忧。邛徕九折经行遍，又向东吴寄此游。
层楼重到已经旬，远岫晴岚发兴清。风送炎天堕冰雪，香清仙界引星辰。茶瓜暂唤林间客，杖履长输物外人。便欲从游赤松子，君恩应许乞微身。
人间谁得似留侯，何但功名唾手收。皮里阳秋有公论，胸中泾渭不同流。餐梨久验轻身诀，辟谷长怀许国忧。傥非暮年专一壑，岂能真伴赤松游。
鹰扬家世尚精神，授钺宣麻命数新。眷重先帝传禅日，恩除今上继承辰。谋猷合去陪诸老，眉宇重来看万人。约我登楼共秋月，少留不负百年身。
宿云留润欲侵衣，草长山腰路溅泥。映屋画图花远近，接畦湍濑水高低。人趋南亩生涯乐，春入东菑土脉齐。说与老农还自笑，近来辛苦惯扶犁。
暂别蓬莱海上游，偶逢太守问缘由。身居北斗星杓下，剑挂南宫月角头。道我醉来真个醉，不知愁是怎生愁。相逢何事不相认，却驾白云归去休。
三千六百丈罗浮，来今往古得仙游。转头丹葛如昨日，接武苏辕能几秋。石洞尚听黄鹤语，铁桥仍见紫云留。当时野老呕吟地，试问山灵记得否。
不露锋芒意已彰，扬眉早堕识情乡。着衣吃饭自成现，打瓦钻龟空着忙。若信师姑元女子，无疑日本即南唐。一天月色澄江上，底意分明不覆藏。
古人行旆夸碧油，我舟寂寞随处留。何人夜半诗博酒，鬼神欲泣如楚囚。一朝江上同漂泊，莫向樽前情淡薄。为君更作白头吟，欲办锦囊惭句恶。
残蝉古路无人迹，瑟瑟西风已三日。杜门却扫处一室，颠倒笔砚理书帙。平生但恐辜吟笔，薄宦云浮奚固必。客来相与入诗律，一叶庭柯恍如失。
西山忽作暮卷势，长蜺噀水驱炎晖。雷车震动吹海立，火伞退避如鹢飞。天公不惮翻覆手，客醉何惜淋浪衣。云收暑退夜空阔，归路已觉星河稀。
湖山十里围万井，烟云过尽迎朝晖。连峦得雨有余态，归鹭倚风无限飞。田头远布翠縠浪，池上暗湿红裙衣。山翁何惜一倒载，及此讼简人已稀。
蓬莱秦望两如峙，中有万顷浮光晖。自怜俗吏脚不历，每欣奇观身欲飞。芃芃布野翠卷浪，霭霭出袖云为衣。诗材满目供不尽，只恐寡和诗人稀。
山路一千三百里，中间四渡今江流。天涯作客壮年事，老马长途几日休。谁知江深念归客，日向峨岷无尽头。举首白云天共远，四方上下与同愁。
牵车缓上黄泥坂，复岭重岗甚前日。跻攀千级下如之，十里三山三降陟。平生两脚疲辛酸，岁晚行路熟蹒跚。人言蜀道如登天，未必登天如此难。
陵邱冉冉烟草新，丛祠寂寂君与臣。千年不死一庭柏，八阵犹余三峡春。昔人已化辽东鹤，古往今来事如昨。当年鱼水奋云龙，天不兴刘死诸葛。
千山叠叠高入天，中有缥缈之神仙。壁立烟容风虎卧，林深洞启云龙潜。长安诗翁有健笔，蜀道客子无新篇。尺书万里寄天远，万一故人曾我怜。
大钧落落元无钩，百尺空卧元龙楼。天生斯人竟何用，摇笔仅可供眉愁。诗人惯作惊人语，富贵迫人嗟几许。世间万事要其终，只今此道犹能东。
雄编已汗南山竹，对坐松篁夸鼎足。犹嫌官事作痴儿，故向书林巧征逐。苍龙宛转鳞之而，此君寂寞清且高。晚来雁鹜无人进，又报明公欲变骚。
春入帘帏线几添，更随桃茢快新瞻。晓看密密轻丝堕，晚作纤纤细雨兼。可喜田家余谷粟，也应泽国饱鱼盐。年丰更乐弦歌化，知是曹装渐趣严。
知时膏泽下新正，便觉欣欣物意生。细雨寒梢半檐滴，单床孤梦五更声。两年元日嗟萍梗，万里殊乡付酒觥。不似斗杓容易转，只今迎岁指东城。
不缘雨雪不缘风，九十风光半已穷。袅娜熟眠杨柳绿，夭娆浓醉海棠红。客怀不直韶光好，诗兴犹因景物雄。投分东君未应薄，乞花偿酒强迎逢。
东风日日点征衣，野阔林疏四望奇。景物賸供行客眼，梨花更索老夫诗。登山趁得春三月，带月犹看雪一枝。七日崎岖三百里，倡条冶叶故相随。
十年此袂与君分，一笑楼头日过晨。真个愁来真似梦，不因诗到不知春。云霄元似非关我，风雨何须故恼人。犹得吟边慰怀抱，绝知膏馥乞诸邻。
约得东风二月春，稍陪孤櫂晓溪行。酒能宽我三更梦，雨不饶人半日程。愁对梅残初话别，懒看桃艳欲欣荣。红尘未踏心先退，不是宵长故独醒。
夜半溶溶四面遮，云峰推起阿香车。只今陇上夸多麦，谁为丘中赋有麻。喜见绿针初剌水，笑渠青笠趁烧畬。偶然精祷诚非昧，应有欢娱田舍家。
长夏何堪日日晴，德音优渥遍群氓。黄堂少试为霖手，赤地今传喜雨声。诚意自知关善政，天心正不远人情。四郊已报四家语，一饱应无百计营。
常旸为虐势流金，稽首长松幸屈临。一佛等慈清苦海，众生度厄浴甘霖。沛然而下期中熟，可以无饥免大祲。好雨㥄人愁抱释，退思畴昔尚熏心。
一天膏泽下民区，此意拳拳敢自居。欲写吴歌夸岁好，苦无杰语愧才虚。稍留佳客联珠履，共酹余觞笑曲车。试问苏州两年熟，岂无名笔作农书。
十年三已冒为州，每每于民有旱忧。午听雷声鸣屋角，晚惊雨脚压云头。及时三日为霖好，为汝千箱乐岁求。欲办一椽名喜雨，愧无老笔赞宸旒。
战龙卷水动诗兵，著语才非喜雨亭。但得云秔香颗颗，不愁霜发短星星。秧针刺水轻浮绿，麦浪翻风半挟青。只愿年年饱忧国，庶几万里一心宁。
江头一夜水鸣艖，江外欢声百万家。已报主人诗满袖，更夸使者雨随车。支离田父烟蓑湿，辟易炎官火伞斜。一望阿瞒狼狈地，村村剌水透针芽。
一月长晴窘漕渠，更留残暑要驱除。飘风也解终朝久，骤雨新添二尺余。但觉天公真有意，不知民力已潜纾。田家是处均膏泽，两岸欢吟使者车。
雷风一息到山西，欹侧村花不自持。际晚甘霖如倒峡，今年香雪可翻匙。绿秧蘸脚元非揠，白水齐腰不恨迟。浪说随车夸故事，但知忧国愿无饥。
皓魄埋云未肯收，佳娥寂寞为谁羞。可怜数点不多雨，误却一轮无限秋。急扫妖氛天外去，莫教微影暗中流。终当永夜清如水，我为停杯便倚楼。
江行了不按春光，江路欣看得海棠。浅蘸深红丛蓓蕾，细开浓白巧梳妆。蜀花但鬭胭脂湿，荆种新傅腻粉香。行客纷纷正寥落，为渠著语快飞觞。
彻底清姿秀可餐，柔枝不怯胆瓶寒。三星细滴黄金盏，六出分成白玉盘。是物合陪仙子供，何人遣傍客舟看。山矾似俗梅偏瘦，别与诗人较二难。
老向尘埃度岁华，不堪才拙负州家。天公着意成丰岁，地产无心出异葩。乱翠绡中双晕脸，抹青山外两凝霞。何人欲采莲归去，我有轻舟试一拏。
政拙才疏祇具员，也应和气到吴边。乡来偶尔双岐麦，今复申之并蒂莲。颇觉园丁惊创见，正须骚客赋新联。天休要是传消息，得得装成大有年。
扁舟伊轧乱秋声，花下新凉暑不侵。浓叶衬成螺展髻，芳苞拆尽玉垂簪。谁将茉莉评高下，未必清香较浅深。把酒问花花不语，微吟空伴小蛩吟。
丰碑喜瑞熟摩挲，后至深惭拙政多。鲁国不闻三月治，渔阳敢说两岐歌。年丰今日鱼旟梦，农兆前村鹳鹊窠。又见东阡西陌雨，倚楼遥望湿轻蓑。
用过其才愧弗宜，但于牧养要张施。未应拙政才兼月，森出来牟过两岐。长短异形垂美穗，青黄间色识新枝。悬知瑞应由明主，自是丰年属圣时。
异雀逢人正美观，一鸣晴日傍栏干。昂头未展云霄翼，掉尾先摇锦绣盘。危坐我方诗兴切，薄寒谁伴酒肠宽。世间最是羁怀恶，犹得亭花着意看。
惜此青青一日春，爱闲因得两三人。放身度密穷山崦，随意居宽趁水滨。逸饮不成愁淡薄，苦吟终是喜清新。物华时世相流转，今古之间几窖尘。
霞山书院醉焚香，细雨轻阴见海棠。春动旧怀杯酒后，晚吹新恨笛声长。或红或白花饶笑，为整为斜草更芳。寄语风光易尘土，相看流转且相羊。
东门郭外七桐里，知有宣州别驾家。再世从游心自喜，暂时觞咏语无哗。平田寒日行孤鹜，枯木凄风集乱鸦。酒圣诗狂休问我，淋漓颠倒任横斜。
鹊拳庭竹语频频，忽有书来寂寞滨。盛事许同花烛夜，芳辰仍醉绮罗春。璧联香阁初鸣凤，霞泛仙觞定脯麟。更办归装攟珠玉，一时人物各诗人。
岁阑何地看梅花，霜日新晴晚更嘉。古观去寻寒士屋，山园来近旧人家。香传细密闻仍久，影倒高深落又斜。同是溪南闲澹者，暂时相赏醉无哗。
不待梅梢三两花，任他酒薄漫殽嘉。恍然灵运穿林屐，妙矣王维入画家。静听喔咿鸡唱晓，明分疏落雁行斜。醉吟却是寻芳客，借取残冬一笑哗。
老境昏昏只醉眠，不知门外艳阳天。奚为有客携壶至，又以闲人到酒边。山路试登桃映日，溪城一望草如烟。春分花事今多少，未觉心情胜去年。
象山只在水西头，云木犹高瀑更流。往事何能话师友，时情徒与惜交游。东风又绿溪边草，明月还归天际舟。白发苍颜吾亦老，一尊台上洗春愁。
极目俄登最上岩，秋风衰草塞云闲。漫游江浙几千里，今识东南第一山。志士逢时宁恨晚，壮怀有泪不须潸。兴亡自古知多少，天道何曾不好还。
日日登山复下山，崎岖分寸绝难攀。已无鱼腹江湖虑，肯怯羊肠道路弯。满目诗材供客子，一杯醽醁染衰颜。四方弧矢男儿事，扪尽参墟莫畏艰。
千峰踏尽又层坡，冠染征尘不暇峩。佳处赏心惟酒尔，愁时引睡奈诗何。憩亭尚远日先暮，脚力已穷山更多。白发对山聊自醉，如公自富郢中歌。
江山万里忆徐州，十月迎风度小舟。极目不知天外景，乱云遥接水中丘。此身五十昔未到，著语再三今可酬。欲把边尘聊一洗，只今更吸大江流。
平生踪迹半江湖，岁晚淮乡识旧都。小却车尘行复止，要看山色有还无。关山回首嗟何限，风景于人岂不殊。犹得故人谈世事，金城方略政堪图。
冲风挟雨到苏州，赢得樯乌半日留。岂是甘棠无剪伐，浪持使节几经由。群观底事多耆老，一笑犹能认故侯。回首齐云旧游处，西山端欲送行舟。
出门犹未识沧浪，胜日能销一咏觞。绿障千峦森羽戟，翠绡十顷飐池塘。清谈杖履穷幽径，归路篮舆带夕阳。岂是此缨无地濯，可怜长说簿书忙。
使星两两照前山，笔下高吟万选钱。绝景政须终日款，兹游真可以诗传。深林遇雨排清昼，晚日迎风浸碧烟。千载不浑亭下水，俯栏犹得继前贤。
平生公赏最岩居，肯作痴儿失故吾。正尔不堪尘满面，为君何惜酒随车。十年夜隔青藜杖，一日身游碧玉壶。莫道欲归归未得，买山作计定何如。
只今春色满皇州，料得西湖已纵游。出郭竞联城下骑，循堤同上柳边舟。恨无两翼从渠去，曾有诸公念我不。到底长安风物外，远方何敢诧遨头。
开门喜得故人音，访我浮生一旅亭。老大区区惊岁月，功名落落负簪缨。有谁知己头空白，举世如君眼独青。羡子百篇诗在手，湖山相望不胜情。
先生摆脱世间缘，老去犹堪十万钱。气节向来投匦意，风流今识咏梅篇。饱闻东合抡材久，未许西湖对客眠。圣主如天怀谠论，只今此席为君前。
只说西湖在帝都，武昌新又说东湖。一围烟浪六十里，几队寒鸥千百雏。野木迢迢遮去雁，渔舟点点映飞乌。如何不作钱塘景，要与江城作画图。
西陵峭壁路初经，但见搀空两岸青。天近下连苍玉嶂，山高傍涌翠云屏。划开龙虎流三峡，敕下雷霆遣六丁。终日横风倚江转，恍疑身世在沧溟。
千仞山头更有山，一山去后一山还。林峦有路春回绿，仙洞无人夜启关。岫列千屏森葆卫，石藏五色像形颜。举头待向峡中望，见说青天近一斑。
急峡高流日夜东，嵌空怪石浪穿礲。涛喧滩口波翻雪，云断山腰气吐虹。几阵堂堂峰硉矹，一泉滴滴水玲珑。我行天下今将半，安得名山如此工。
绝景都忘峡路长，江风时送野花香。峰排玉帐腰凝雪，泉溜珠帘乳滴房。后日奇山犹续续，而今伟观已堂堂。雄篇曲尽形容妙，满袖珠玑到旅囊。
平生踪迹雁门踦，投老犹甘万里驰。夜永尚迷行客梦，晓来新得故人诗。秋高莼美念归处，月白江清下水时。此日此身无羽翼，输君先去访鸱夷。
南北城高俯堑深，过帆猝猝倦登临。两山未远瓜洲渡，十里俄惊皂角林。坐想英灵犹炯炯，眼看祠庙独阴阴。塘村共说兴亡处，笑指东河血未沉。
公来祗谒自周行，脚踏稽山意远翔。叠嶂排云烟杳霭，半天得月夜凄凉。无言可状湖山好，有客来时锦绣张。底事东吴声价重，螭头椽笔冠文场。
联镳出郭疾于飞，好景留人倦式微。尽日山行惟所适，夕阳堤上咏而归。摩挲苔壁嗟前事，徙倚岩亭惜寸晖。空忆樊川秋影去，为谁重唱缕金衣。
雪浪云烟日卷舒，去城远近聚廛居。千年堤岸围沙市，十里人烟半竹庐。荆国平分荆水阔，楚楼遥接楚天余。江民日与波神狎，只把涛雷当噏嘘。
一舸相从下碧澜，城南百里话更残。绝知未减在家好，政自不愁行路难。舒望最堪诗眼纵，忘形只觉酒肠宽。归来颇讶山头黑，果是西风一夜寒。
快哉真得楚王风，钲鼓喧江四面雄。但欲帆樯催上水，敢辞井路傍西戎。江空岁晚飞烟外，人静霜明过浪中。少泊山腰羌笛断，一樽那肯为诗穷。
夜入山阳鹢首东，单车出郭更匆匆。欲知势扼三江近，政以城高百尺雄。此恨终天身未老，何人抵掌气凌空。连云细草秋风下，把酒长吁问化工。
浓云障日卧前山，已觉林深寸步难。风雨于人本无意，筋骸如我不禁寒。小窗饱听喧江浪，萧寺时惊落岸滩。慨念兴亡千古事，夜阑相对说江干。
千峰插碧绕江面，两石中分铜铁堆。东岫附庸方崒嵂，西山俨立更崔嵬。悬知造物精神巧，几误良工斧凿来。万里西舟今蜀境，安流到此莫辞杯。
到晓才通十里冰，颇怜黄帽叹征行。半篙不下风霜夜，一日之间水陆程。无复稳时村路滑，不胜危处断桥倾。驱驰原隰皇华事，筋力犹堪誓此生。
东瓯西浙两夤缘，齐止金陵万里船。风月醉中同客梦，簿书丛里读诗篇。怀归念我方投劾，勇去输君已着鞭。岁晚江空帆力满，长安春好正朝天。
枌榆离别几春秋，作计吴中祇谬悠。回首故园三叹息，喜公归路两经由。怀乡谁不思邱首，游宦余方愧督邮。千里相忘未归去，家山时向梦中求。
路转风回四面歌，新河磨尽磨盘河。一川涨碧分滩远，万柳排青夹岸多。此日经行空叹息，当年功绩未镌磨。客游为爱潇湘楚，五日之间一再过。
硉矹奇峰绕复环，淼茫大水枕前湾。望迷荆楚山川外，浮遍乾坤日夜间。举酒欲吞云梦去，倚楼无复利名干。雾船风缆经多少，老尽行人只此山。
倏见江头万鼓催，更闻脚底一声雷。怒涛直欲浮天去，急浪犹能带雨来。岂但皇都夸伟观，要令区宇绝纤埃。灵胥勇志嗟何在，共吊江山付此杯。
三丈围宽两木灵，千年闸骨状如城。扬帆欲过心先动，击柱才闻念已惊。东越梅梁犹逞异，南城老树也为精。昔闻求福木居士，今向枯株免祸成。
酒余孤馆梦初回，渐觉茅檐淅淅来。夜半山前风荐雨，晓来崖底涧鸣雷。賸添岗翠三分色，呈出秧针一寸栽。恰得乌云天外少，鶑花无数恼人怀。
从容黉舍日西流，浅饮犹看夜气浮。小款话时殊淡薄，细论文处转清幽。诸公学业方加锐，一战功名要早收。我了斋祠便归赋，故园已作梦中游。
云高天白夜沉沉，墙外谁家送远砧。有月林梢鸣翠羽，无风窗下落黄金。百年已老安仁鬓，三径空怀靖节心。病眼细书何龃龉，短檠犹得对孤斟。
年来更觉一身难，却扫应须早闭关。老矣壮怀空岁月，归欤活计只溪山。未堪鹍化摇而上，肯类蝇营去复还。白璧深藏有余地，区区何必苦跻攀。
不饮无何一味膻，听渠七字辄欣然。念非公子谁堪比，可奈吾衰不待年。料得诗魔排锦绣，却从笔力裹山川。兰亭若未归修禊，更伴刘郎发秘传。
曾读桐江路上题，斯文便合请君司。向来吴会连朝语，晚岁扬州七字诗。忧世自怜闻道晚，论心犹恨结交迟。帆樯百里孤吟罢，坐爱雄风约雨师。
功名落落愧强年，晚到淮乡意惘然。问月高歌聊自适，吟秋苦思替渠怜。据鞍剩欲夸驰骏，酾酒犹堪醉击鲜。坐对晴云浄如拭，水光秋色正连天。
江湖踪迹厌萍游，只有诗魔老未休。平日故人谈语句，期年裹眼识风流。自能作意闲中趣，无复关心世外愁。趁此百年身偶健，为君一语竟须酬。
平生心赏有高踪，更喜夤缘造化中。语次欲传须柳子，诗宗不愧是江翁。无言可究称醇德，有眼能看拜下风。共睹谢庭兰玉秀，只今攀桂广寒宫。
老去胸中句甚豪，清风应笑我徒劳。可怜官事何时了，肯使诗盟取次逃。剩欲论交思击节，不妨饮德要投醪。如君岂是长贫者，自古诗成得绣袍。
老掾当年意已倾，执鞭虽晚眼仍青。绣衣公子初云汉，璧水先生尚典刑。负弩前驱容漫叟，下帷覃思愧玄经。催科欲付翻羹手，照我山行定几星。
平生懒慢岂能刚，身外微官似漫郎。不怪闲居为消渴，何劳多酌本醒狂。雪晴欲试穿云履，背冷仍寻曝日床。为想骑牛破山碧，晚风吹笛野梅香。
春风已落百花中，镜里空嗟两鬓蓬。病懒未能禁酒困，多愁元不为诗穷。偶然贞曜生同世，尤喜丁宽易未东。聚散由来皆造化，一篇我欲谢天公。
早起孤舟掀浪中，自怜老大要飘蓬。风前索酒轻寒杀，梦里寻诗始意穷。帆饱急随山脚去，橹回强趁水头东。明朝已作扫门计，未必堂堂舍盖公。
书生怀贽大门中，一见归来话小蓬。坐喜情文浑不薄，退嗟吾道岂忧穷。更将儒术重熙载，要使君心亦欲东。若也铭勋在彝鼎，古今何止一周公。
旧言山色有无中，今日环观在短蓬。游子不堪归路冷，篙师愁杀裹囊穷。便回溪口风尤急，欲到山头月已东。赢得闲言扰诗社，烦君更语主人公。
竹林宾主乐襟期，并榜齐年两见之。丙午同生虽共老，甲辰笑我独为雌。秋鸿社燕时难值，桂酒椒浆醉莫辞。半是天涯老行客，耆英当继洛中诗。
痴儿官事苦相临，每到蓬莱慰赏心。一水萦湖连海去，片云带雨入山深。自怜老客从渠晚，喜有诗翁到此寻。中外升沉政悬绝，强抽荒思续高吟。
戊午新芽上蜀江，表情未有敢先尝。几年争鬭无双品，万里书来第一纲。水截龙章浮碾玉，炉煎蟹眼试凭汤。知君文字五千卷，正欲冥搜锦绣肠。
骨相酸寒不足论，平生心赏旧家村。七年误索长安米，百病几成楚客魂。命薄不堪嗟分定，官闲犹得荷君恩。秋风一醉余疴殄，须乞庄生五石樽。
衰颜得酒尚能赪，笑我维罍耻弗盈。无计青州几从事，可怜白面一书生。新𥬠竞说邻家熟，好句惭无健笔成。传语白衣人记取，何须秋帽始关情。
褰裳乐得送迎翁，遣句犹烦七字工。颇识当年斤斧手，却惭昔日马牛风。平生杨敬惟称项，晚岁侯芭只守雄。便把黄封红客眼，一尊已当百壶丰。
东西万里苦相望，海物时来自故乡。两眼尚能驱水族，一弯犹解诧丁香。莫孤念远勤将意，且欲均甘未敢尝。有诏知君便归去，古人驿寄愿频将。
粉身截玉慰渠贪，浪迹泥涂遽著篮。坐缺江生嗟不乐，诗来东老谢分甘。世间风味鄞江颊，传里形容太史谈。欲报琼瑶无一可，移文空到北山南。
筠笼相逐到天涯，喜见森森色正佳。尚想红盐落青子，未夸黄蜜挂苍崖。眼中乡味催归梦，足下跫音慰远怀。稍待酒残回齿颊，余甘犹足助谈谐。
文阵谈锋不可当，小恢游刃向朝行。一夫敌尔嗟长剑，十九人中见颖囊。徐子身非逢季札，吕虔心已识王祥。善刀我亦知藏去，他日犹烦赐尚方。
茏葱天阔晓光浮，满地斜飞玉作球。好趁阳春歌白雪，政须从事谒青州。打门报我樽前约，乘兴须君剡上游。清绝有人夸盛事，贰车携客醉南楼。
入竹投窗细细添，两山琼玉称遐瞻。巧于夜半将新岁，每以风回蹴上帘。寒雀栖枝惊落屑，饥乌鸣食讶堆盐。正须度腊成三白，已觉西风势转严。
痴儿汩汩尚寻梅，点检花梢次第开。客里相逢秋日好，雪中重喜故人来。岁寒过我留佳句，夜半论文酹此杯。毋疾其驱行有诏，江头准拟送君回。
岁事无多腊近残，谢渠飞屑破天悭。褥祠空愧兼旬力，造物惟消一夜间。是则化工端有意，要于官政亦相关。雪催诗后诗催雪，更欲堆盐满四山。
无计遮留岁月残，颇惊节物愧才悭。可人腊雪偏宜处，屈指春风未到间。犹得微吟供午枕，不须高卧闭晨关。晚来碎玉零珠后，已老苏州一半山。
玉龙方急战寒声，满阵江风雪作茵。准拟丰年须造物，编排佳境付诗人。莫辞樽酒偏劳劝，更喜江梅欲鬭新。愧我为州无善状，杨花何事已先春。
春风着意向春宵，巧作冰澌细细飘。正好千门竞灯火，故添万瓦灿琼瑶。谁怜梅蕊犹含玉，大遣杨花为夺标。一段风光付诗手，物华正恐为君撩。
使旌猎猎昼连宵，賸说吟边涌思飘。晓枕已哦千树雪，夜船更踏一溪瑶。谁将春霰天然巧，来伴寒梅别样标。赢得袁家僵卧者，开门今为好诗撩。
料理风光兴未残，老无诗手一何悭。新传彩胜排枝上，趁得冰花落鬓间。噪雀晓来埋屋角，土牛声已动谯关。寒窗我欲觞眉寿，不是羊羔醉玉山。
云汉昭回下建章，鸾翔凤翥灿龙光。宸奎错落皆谟训，圣语丁宁示抑扬。自古求言开数路，只今兼听极群方。一篇默寓忧勤意，正为成王不敢康。
尧言不数汉文章，漫说唐人万丈光。百辟共知尊上指，群儒何止戴言扬。丝纶甫幸来中禁，琬琰俄欣奏上方。京邑小臣观盛事，愿输忠悃赞明康。
晓到觚棱簇仗齐，千官星拱马无嘶。清尘警跸来宫阙，夹道欢声浃耄倪。孝治未应夸郑隧，皇威今已竦边鼙。小臣何以扬君德，手舞相呼醉月溪。
龙颜祗肃阅尧章，宝轴神毫赫有光。八法心传齐帝学，万年奎画与天长。袭藏肯比唐三杰，墨妙尤卑晋二王。舜治方隆定于一，区区发问陋梁襄。
宴锡蓬山焕旧章，群工列席侍龙光。加笾折俎君恩重，合奏回风韵语长。击筑为歌嗤汉祖，举觞隆礼视周王。幸哉盛事今逢见，愿赴功名敢入襄。
清樽连日话辛酸，正为中年作别难。二十年间嗟契阔，八千里外得团栾。湖山觉梦俱萍迹，风月题诗遍锦官。一舸输君已仙去，微吟空抱屈平叹。
万目环观一节东，江酣迟日漾春风。君王恨见严徐晚，廊庙方资稷契忠。四蜀正须烦笔下，一言知已定胸中。少焉我欲归田去，拭目期君鼎鼐功。
小臣衔命入云屯，圣主如天诏语温。万甲冲风隆士气，一言挟纩荷君恩。颇惊霹雳烧残垒，更想蒙冲上海门。欲挽长江问豪杰，岂无击檝叹中原。
畴昔相从在帝关，更于岁晚接清班。同朝所恨常疏阔，一岁之中几往还。便合横翔来楚路，未应清梦落闽山。谁将好雪留征櫂，毋疾其驱有诏颁。
西湖樽俎忆风流，今日樯乌过我州。万里相忘嗟又别，九华何惜更同游。中郎有字新镌石，小子无言只点头。及此公余多暇日，为君作计且邀留。
飘然击檝问中流，仗节观风十四州。见说九重天语好，不妨万里蜀山游。大书竞照光山色，好句应题滟滪头。稍办澄清早归去，周南宁复叹淹留。
造门剥啄笑谈余，过我频迂长者车。八咏继吴推翰长，一封谕蜀属相如。岷峨诗富追风雅，韶濩声谐复古初。仰止骚坛方北面，不堪官事蠹书鱼。
涛雷殷昼候前驱，驷马桥边使者车。风约江声喧笑语，山迎雨脚傍阎闾。城头北海倾樽后，马耳西风揽辔初。关外秋来闻小熟，更将余瘵入呵嘘。
我辈难忘故旧情，为君满意说诗清。抛砖不愧尘埃想，剖蚌俄惊的皪明。宦路几年嗟契阔，长安累月话平生。诗筒却趁邮筒急，吟到扬州更袖呈。
诗里论交淡淡情，个中风味不胜清。锦囊著句知才尽，山色逢人作意明。已觉头颅侵晚景，尚堪风月快余生。与君握手关心处，愧乏琅玕腹可呈。
圣主方勤西顾忧，大朝临遣遴贤侯。兰香昔在潜郎地，符竹今分古阆州。蜀道难时虽万里，汉川佳处正三秋。莫嗟身落江湖远，魏阙心存记子牟。
久同朝迹又同年，更送旌麾过海边。多士向来亲戴席，斯民今幸得苏天。潜心阁上书千卷，雁荡山中草一川。小待公余寻旧迹，便归玉笋听鸣鞭。
壮年才气压词场，众已相期白玉堂。垣制孰非经大手，斯文无复数他杨。诸公政尔需调鼎，一语翻然忽抗章。汲黯固知当大用，得君徒欲重淮阳。
三十年间企绝尘，久同朝迹话平生。论文密处虽朋友，投分深时即弟兄。自恨我无分袂语，但输君已着鞭行。东阳一苇杭之便，毋惜公余蚤寄声。
题舆赢得锦囊归，酬唱西昆事可追。久不陪君三日语，政须咽子百篇诗。宁甘咄咄痴儿事，稍愧纷纷俗吏为。我亦湖山多暇日，秋蝉时解噪寒枝。
出郭初行十里赊，狂风急雨闹田家。香秔饱熟云翻浪，荞麦新开雪作花。浅水半村环野趣，好山一带接京华。晚来踏尽临平路，风脚全收雨脚斜。
冲寒一舸下琴川，小缆依依市柳边。花县重来听好语，棠阴深处不论年。钓游颇忆儿童旧，风物徒惊岁月迁。老恐不任奔走力，问侬何日赋归田。
秋风敲叶漾湖光，两两星华古寺傍。晓日一川迎使节，晚山十里送归艎。风流我已非山简，宾客公应念葛彊。岂是清游本无分，纷纷雁鹜苦相妨。
征车何事不容征，彩旆歌谣塞路津。徒以平生多拙政，偶于岁晚得衢民。我方州县惭尸禄，汝向闾阎切爱身。料得去思均彼此，一诗聊复慰邦人。
浮沈宦海几春秋，岁晚重来旧典州。昔日青山虽在眼，故侯白发已盈头。吟边感慨关情久，忙里工夫着意偷。闻说峡江春涨晚，卷帆聊为此邦留。
立之何事屈蓝田，隠忍功名古已然。预信鹓鸿只他日，莫嫌凫鹜尚频年。征帆夜湿三更雨，去路人欣八月天。话别匆匆毋重惜，一封丹诏下天边。
著语相过见一斑，我惭尺寸强跻攀。羁怀衮衮三江水，去路迢迢万里山。酒盏逢花寻客处，诗筒将月对船间。固应侯喜多知己，未必诗声只汗颜。
亭为君来又得名，公余赢取眼双明。溪光影碎黄金艳，波面声流白玉琤。夜半吴歌缘底恨，晚来山色不胜情。风光我欲平分破，故把吟边当结盟。
平生青紫滥于身，更冒金章肃使宾。何以假为诚岂敢，乌知非有笑无因。猿狙自是羞华服，鹓鹭姑容接后尘。回首纷纷天下事，有时宜假不宜真。
西风淅淅露漙漙，释菜雍容礼可观。冠带三千严鹄立，风云九万欲鹏抟。锦江曾吐胸中凤，泮水新回笔下澜。拭目诸君快秋捷，胪传高压万人看。
欣然愿作送行诗，盛事江邦独见之。酾酒且同明月醉，驱车未怕朔风吹。相逢暂入红莲幕，稳去高攀丹桂枝。莫负玉阶方寸地，为言民力要扶持。
道义如君只几人，相从了不见尘侵。一樽但觉论文细，三画从知得意深。自是强年应折桂，不妨期月早传音。我今已办如椽笔，拟称琼林最后吟。
斑斑兰玉不胜清，长羡于门久日荣。共庆两苏离蜀道，从今二宋到神京。三年刻楮真余事，一日乘槎定策名。想得颐山来岁好，绿袍黄里照溪明。
八月灵槎万里秋，乘风得隽要遨头。吾家连已跻儒级，汝业今宜济巨舟。掘井莫令嗟九仞，善刀终自见全牛。儒冠岂解真相误，有志应当万户侯。
流落相逢霅水滨，与君倾盖即平生。湖山十里双溪畔，宾主三年一日情。学海波澜夸健笔，夜窗灯火几长檠。不堪送客杭州路，更听惊人快一鸣。
秋影涵江暇日长，银袍济济宴公堂。九华佳气眉间色，千佛高名马上郎。賸数连珠夸瑞应，会看仙桂满枝芳。春风得意归来好，衣锦联镳入故乡。
大启文明会胜流，同升更合上西楼。三春得意桃花浪，八月乘槎桂子秋。结绶偏应登凤阙，拏云直欲钓鳌头。乘除但看今年好，六八名高五十州。
慈恩回首几番春，樽酒相期在帝京。人事好乖知岁久，天宫作意得朝晴。向来禁籞所未到，同此英游真可荣。无奈斜阳又催去，更凭余酌话平生。
蜀才卓荦照宾筵，秀出斯文万选钱。圣主龙飞初策士，皇朝春好正朝天。丹墀独对三千字，黄甲重魁四十年。归把群书观未见，要令学业到纯全。
昼绣归来自帝京，魁星双照锦官城。持衡称职真能事，劝驾何功亦与荣。细与论文重款接，要看落笔更纵横。我归便作江湖计，试目需君辅太平。
同年几合几分违，三十年间见日稀。尊酒相逢今也幸，诗书论政旧焉依。慈恩故事嗟回首，吴地清谈对落晖。平世功臣在公等，尚期努力佐龙飞。
云雾油然托应龙，姓名偶彻大明宫。胪传殿庑千官肃，声到旌旗万马雄。黄蝶飞来惊拜命，青衫误著敢言功。如何李郃犹能第，造物何心本至公。
寒荄也趁百花新，眼懒犹贪上国春。五技怪能成薄命，一名却喜继前人。唤将好意诗频赋，洗却闲忧酒再巡。底事牛堪有归序，韩公平日最相亲。
梧桐风细月将楼，犹得公余款俊游。喜入芳樽凉彻夜，风生绮席气横秋。两魁前躅高三辅，八隽飞觞照一州。屈指吴门多盛事，眼看勋业佐宸旒。
岷峨策足问修程，入对明光近太清。五十年间多士赋，三千笔下一魁荣。斯文焜燿由奎画，是处流传仰蜀缨。我已夤缘观盛事，更看公等致隆平。
谁作朝阳一凤鸣，公朝今复叹斯人。抗章宁夺三军帅，去国尤轻一叶身。政以青蒲姑夕驻，更闻白简为前陈。只今小试回天力，它日擎天看柱臣。
长裾端欲曳宾墀，人事何乖遽别离。未尽胸中怀旧意，又吟江上送行诗。公名此去如山重，我老谁怜似足踦。凭得征鸿寄消息，书来犹记别君时。
湖山昔日记清游，百遍相过语未休。远迩漫劳人室念，东西空望浙江流。中年别去情尤恶，幅纸书来意转愁。岁晚渐于诗兴好，待君归后饱赓酬。
柳下嵇郎好在无，深居应得静工夫。丹成便许随鸡犬，分定初知豢鹤凫。痒处端能窥鸟爪，梦中不用断龙胡。别来亦有闲忙事，日向黄家问酒垆。
闽山佳气毓英儒，丱角胸中敌万夫。黄石固应传孺子，玄文真可与童乌。饱充器识观他日，莫负声名满上都。更忆韩公序文好，成人之礼正相须。
一见油然慰所望，巾车更辱到他乡。相从乐处光阴速，索笑浓时意味长。樽酒未堪留好客，湖山早已送归艎。秋来尚忆门前路，莫惜溪头屡买航。
斯文宗主赖公归，不使它杨僭等夷。四海声名今大手，万人辟易几降旗。天方欲治将焉往，用不崇朝尚窃迟。整顿乾坤从小试，南州昔日洗潢池。
玉海书来喜欲狂，餐霞食瀣齿牙香。固应宗派名江右，底用宫袍入建章。今代欧黄真有种，向来沈鲍肯同行。只今五集三千首，但觉荧煌锦绣张。
芸阁登儒拜黼衣，凤凰来泊凤凰枝。待教黄阁调元去，暂对青藜下烛时。身到三山真得路，君留群玉几题诗。十年前访岷峨事，也作书郎慕左思。
工夫未达性中天，九转还丹漫费年。至理本无多智巧，此公自有一神仙。绝知开卷翁如在，剩欲忘言意自传。功行世间千百亿，诸天更办笔如椽。
一带城头四望全，压云亭上更无边。手攀北斗轻飞肉，目盼南楼仅及肩。城郭千年高复下，江湖万里后还先。平生颇负昂霄志，便欲乘风送上天。
新筑成时秋事高，满天风月下岧峣。佳名欲夺双溪景，淡墨须烦六幅绡。一簇穿杨夸箭羽，几番伐鼓动溪潮。此亭政合贪山水，百里之间患已销。
高青远绿映回塘，菡萏菰蒲细细凉。蘸水瀛红罗袜渡，舞霓绡翠绮襦香。琼珠碎落风前雨，兰櫂夷犹月下觞。老帅如何太风味，两年池上送残阳。
城头拄颊俯横塘，尘外跻攀四面凉。南渎夜鸣江水泷，北窗晓浥芰荷香。著亭尽得山川景，携客同甘醴盎觞。寄兴江村家八九，平分我欲卧南阳。
城南绝景半林端，城北荷塘十亩宽。风月无尘频入座，江山吊古一凭栏。瀛红浅露娇啼脸，绡翠轻飔醉倚干。日暮对花吟不足，三翁步屧小桥看。
杖屦东风欲滥巾，小舟重泊一亭春。醉看梅月无新语，老与溪山作故人。意气不惊双白鬓，功名忍负百年身。我来又续题诗柱，敬为刘郎细拂尘。
鲜新栋宇出楼颠，尽得江山四面全。高摘星辰风月夜，远迷河岳水云天。一湖尚想甘棠爱，万井谁呼大隠廛。见说松关频却扫，两贤吟处日回旋。
亭高未涉意先申，五马同来却报春。一笑孰知今在旅，兹游端不厌居尘。分张好景因人重，排拶佳篇逐日新。我是东州西上客，也来吟作社中人。
浔阳名郡敢言支，最爱江山左右之。松盖前倾浑似故，诗兵捷出愈称奇。案头朱墨无多事，亭面东风足四时。相与平分賸遗爱，未饶白傅去时思。
久说匡庐喜暂经，遐观但觉眼青青。倚栏万事双颓鬓，抚掌千年一古亭。珠玉名章方竞赋，江山喜色已先形。我来落笔真如助，撩得诗狂不为醒。
清晖杰阁几朝昏，吟咏曾喧白下门。一别朱栏陪绮席，重来青草接荒村。名章尚忆江秋句，短些谁招月夜魂。老去情怀更萧瑟，懒从孤馆觅清樽。
束带峩冠集会文，郡侯著语到诸君。平居讲习须朋友，退食工夫在典坟。士学何先先尚志，书生务业业惟勤。鹍鹏他日扶摇上，共致云霄庆策勋。
庭前云盖碧巉严，堂上先生雪满髯。说药客来聊下榻，谒斋僧去便垂帘。种时法好花难谢，买处钱多石易添。子舍光荣身壮健，只将香火事华严。
欈李于门伯仲佳，声名籍籍到天涯。一经早已传韦氏，五桂今重说窦家。满眼衣冠真盛事，几年棠棣看联华。兰台曷与编青史，要使文风万世夸。
今代斯文只此翁，干旋坤转独孤忠。千年此地江山里，一日东坡翰墨中。莫起黄泉空老泪，可怜赤壁几春风。潇潇暮雨双双竹，白雪堂前忍酹公。
先生七十已垂车，父子俱荣出帝都。当世若无知止者，公朝何以励贪夫。升堂展卷人何在，访竹寻梅色尚臞。我老自怜生也后，拊编犹得叹前芜。
平生我亦爱知休，三径如公最早谋。归意酒𬪩何切切，宦情纸薄正悠悠。书来诲语如亲面，别后光阴叹转头。更为苍生须一起，志功元自合封留。
平堤修柏转林塘，飞盖同升吐凤堂。后世有传由准易，斯文无复数他扬。草玄大启天人奥，池色犹关翰墨场。吊古怀贤尚遗恨，不然晁董可相颃。
泽中有火犹为革，焰出方池更异常。气烈群山酣土赤，阳潜深地液硫黄。书生考订言虽确，造化工夫理甚彰。君看舆薪一杯水，物因偏胜故为强。
与君执友共为郎，尚忆松江送客艎。在昔清班方衮衮，至今衰草恨茫茫。百年名世嗟天丧，一日修文在帝傍。云槚风杉空挂剑，不胜老泪洒危冈。
平生忠孝彻幽冥，稽首龙祠鉴此诚。自是皇灵频震叠，也知神力解因成。片帆以往无多路，百里之间只一程。目断长淮嗟往事，孤哀有泪落边城。
马嘶杨柳泊林塘，六月城南趁晓凉。万古丛祠千木暗，五风十雨一炉香。翚飞栋宇新轮奂，鼓奏牺牲荐豆觞。努力为民祈福地，年丰今已格阴阳。
堂堂柏府几人过，屈指精忠竟若何。正尔浮云遮白日，赖公砥柱立颓波。回天力挽千钧重，去国身轻一叶多。万里长江向东去，清明无日可镌磨。
古柏修篁万木颠，盘山百折叩真仙。便疑脚踏如来地，已觉身游洞府天。空翠遐观浮海日，偃云时汲濯缨泉。我来只恨无仙骨，未必丹炉不再燃。
与公林下昔闲人，别后书来意转亲。老去兴怀空缱绻，诗来得句爱清新。眼看吴地千峰月，心在苕溪一钓纶。犹得支郎消息好，锦囊时寄笔端春。
高僧七十未龙钟，飞锡飘然百里中。正欲逢场施手段，不妨临老入花丛。把茅便可传宗旨，一钵由来是祖风。直要空门高着眼，看渠拍手任西东。
风炉煮餠梵王家，一日平湖十里赊。游子政须供杖屦，老僧应有痼烟霞。绝知咳唾新珠玉，想见冰霜绕齿牙。我恨三山无路到，望中赢得眼昏花。
清诗冷阁更佳名，一段家风太瘦生。东老悬知有余乐，西湖今可问前盟。年来信觉青山好，老去休惊白发更。欲识个中无尽意，挑包急急看吾行。
拂云绝顶俯金囦，直上重山最上颠。一佛向来临大地，万松今独近高天。枯楠夭矫浑生意，断石盘陀几合年。大士重来闻嘱付，毫光端欲扫烽烟。
十年踪迹两参商，解后天涯一咏觞。老景不堪朋旧别，客怀惟觉岁时长。猛辞蜀道浮江白，稳上吴船逆诏黄。我欲着鞭归路日，更期相过水云乡。
昔日班行忆旧游，天涯今已说离愁。珠玑咳唾频倾倒，风月江山几倡酬。三接自应还北阙，一麾犹欲惠东州。与君久赋莼鲈约，更约同登竹笮舟。
玉色长身白首郎，当年麾节几甘棠。力贫活物阴功大，未老垂车逸兴长。久矣如今太公望，岿然真是鲁灵光。朝廷正尔尊黄发，稳驾蒲轮觐玉皇。
鹅湖山麓湛溪湄，华屋眈眈照绿漪。子侄日为真率会，弟兄賸有唱酬诗。杨花榆荚浑如许，苦笋樱桃正是时。待酌西江援北斗，摩挲金狄与君期。
青衫匹马万人呼，幕府当年急急符。愧我明珠成薏苡，负君赤手缚於菟。观书到老眼如镜，论事惊人胆满躯。万里云霄送君去，不妨风雨破吾庐。
安乐常思病苦时，静观山下有雷颐。十千一斗酒无分，六十三年事自知。错处真成九州铁，乐时能得几絇丝。新春老去惟梅在，一任狂风日夜吹。
粝食粗衣饱暖时，从他鼻涕自垂颐。万金药岂世无有，九折臂余人始知。过雨沾香辞落蒂，随风飞絮趁游丝。我无妙语酬春事，惭愧新歌值凤吹。
万里鱼龙会有时，壮怀歌罢涕交颐。一毛未许杨朱拔，三战空怀鲍叔知。明月夜光多白眼，高山流水自朱丝。尘埃野马知多少，拟倩撩天鼻孔吹。
大儒学礼小儒诗，听取胪传夜控颐。事出肺肝人易见，道如饮食味难知。此生能著几緉屐，何处高悬一缕丝。却笑空山顽老子，年来堪受八风吹。
西风卷尽护霜筠，碧玉壶天月色新。凤历半千开诞日，龙山重九逼佳辰。先心坐使鬼神伏，一笑能回宇宙春。历数唐尧千载下，如公仅有两三人。
草堂经始上元初，四面溪山画不如。畴昔人怜翁失马，只今自喜我知鱼。苦无突兀千间庇，岂负辛勤一束书。种木十年浑未办，此心留待百年余。
种竹栽花猝未休，乐天知命且无忧。百年自运非人力，万事从今与鹤谋。用力何如巧作凑，封侯原自曲如钩。请看鱼鸟飞潜处，更有鸡虫得失不。
莫被闲愁挠太和，愁来只用暗消磨。随流上下宁能免，惊世功名不用多。闲看蜂衙足官府，梦随蚁鬭有干戈。疏帘竹簟山茶碗，此是幽人安乐窝。
林下萧然一秃翁，斜阳扶杖对西风。功名此去心如水，富贵由来色是空。便好洗心依佛祖，不妨强笑伴儿童。客来闲说那堪听，且喜新来耳渐聋。
芒鞋踏遍万山松，得得归来丈室中。破裓一身在悬磬，清谈对客似撞钟。名家要看惊人举，觅句何须效我穷。春雨地罏分半坐，便疑身住古禅丛。
平生经德几人知，莫忘当年两字师。绝代本无空谷叹，逢人且觅瑱山诗。千章古木阴浓处，万卷藏书读尽时。却把一杯堂上笑，世间多少啖名儿。
万事推移本偶然，无亏何处更求全。折腰曾愧五斗米，负郭元无三顷田。城碍夕阳宜杖履，山供醉眼费云烟。怪君不顾笙歌误，政拟新诗去鸟边。
未能立得自家身，何暇将身更为人。借使有求能尽与，也知方笑已生嗔。器才满后须招损，镜太明时易受尘。终日闭门无客至，近来鱼鸟却相亲。
尝笑韩非死说难，先生事业最相关。能令父子君臣际，常在干戈揖逊间。秋浦山高明月在，丹阳人去晚风闲。可怜千古长江水，不与渠侬洗厚颜。
已把年华逊得翁，满前依旧祖遗踪。谢家固不多安石，阮氏还能几嗣宗。今是昨非当谓梦，富妍贫丑各为容。修然白发犹何事，祇好三人自一龙。
老奴权至使将军，非所宜蒙定可黥。嫫母侏儒曾一笑，瓠壶藤蔓便相萦。解纷已见立谈顷，漏网从今太横生。岂是人间重生女，只应诗老例多情。
池鱼岂足较浮沉，邱貉何曾异古今。末路长怜鞭马腹，淡交端可炙牛心。山方高卧云长乱，松本忘言风自吟。昨日溪南鸡酒社，长卿多病不能临。
茶瓜不作片时留，又向悠然作胜游。花径似经新扫洒，竹林唤起旧风流。天教有象皆楷写，世已无书可校雠。长日苦遭蝉噪聒，杖藜拟访涧泉秋。
老来筋力上山迟，过眼风光自崛奇。拟放狂歌花已笑，正羞短发雪偏垂。谿山能破几緉屐，风雨连催十二时。且锁君诗怕飞去，从人唤我虎头痴。
相思几欲扣停云，抱疾还嗟老不文。满眼梅花深雪片，何人野鹤在鸡群。诗肩相见高如旧，酒甲而今蘸几分。且向梁园赋清景，自知才思不如君。
去年骑鹤上扬州，意气平吞万户侯。谁使匈奴来塞上，却从廷尉望山头。荣华大抵有时歇，祸福无非自己求。记取山西千古恨，李陵门下至今羞。
渐识空虚不二门，扫除诸幻绝根尘。此心自拟终成佛，许事从今只任真。有我故应还起灭，无求何自别冤亲。西山病叟支离甚，欲向君王乞此身。
儿曹谈笑觅封侯，自喜婆娑老此丘。棋鬭机关嫌狡狯，鹤贪吞啖损风流。强留客饮浑忘倦，已办官租百不忧。我识箪瓢真乐处，诗书执礼易春秋。
一气同生天地人，不知何者是吾身。欲依佛老心难住，却对渔樵语益真。静处时呼酒贤圣，病来稍识药君臣。由来不乐金朱事，且喜长同垅亩民。
老去都无宠辱惊，静中时见古今情。大凡物必有终始，岂有人能脱死生。日月相催飞似箭，阴阳为寇惨于兵。此身果欲参天地，且读中庸尽至诚。
谁咏寒枝入国风，广文官冷更诗穷。偶随岸柳春先觉，试比山樊韵不同。十顷清风明月外，一杯疏影暗香中。遥知一夜相思后，铁石心肠也恼翁。
空谷春迟懒却梅，年年不肯犯寒开。怕看零落雁先去，欲伴孤高人未来。解后平生惟酒可，风流抵死要诗催。更怜雪屋君家树，三十年来手自栽。
当年宫殿赋昭阳，岂信人间过夜郎。明月入江依旧好，青山埋骨至今香。不寻饭颗山头伴，却趁汨罗江上狂。定要骑鲸归汗漫，故来濯足戏沧浪。
君行千里轻所历，妾驰千里心匪石。春房酌酒意匆匆，愁不在离愁在忆。鸳鸯瓦上昏无色，鹦鹉杯中尘更积。灯前独坐制君衣，泪湿剪刀裁不得。
任地从天景孰真，何须向北定三辰。天涯未遇蜃楼市，仙峤偏多采药人。分手传资每歧路，知心讲道更情亲。离亭信宿梅花驿，只恐霏霏雨雪频。
几年奔走厌尘埃，此日登临亦快哉。江月不随流水去，天风直送海涛来。故人契阔情何厚，禅客飘零事已灰。堪叹世人祇如此，危栏独倚更徘徊。
春风芹下足迟留，白鸟平田忆旧游。阅尽轩裳还过眼，读残书卷复从头。偶逢隠几何须问，不到投簪便拟休。平世声名如皦日，欲将何地置巢由。
雁塔新题墨未干，去年灯火向秋阑。趣看天禄青藜杖，怕著王孙紫绮冠。好在三山寻浩渺，何如一纸问平安。觚棱皎月无人到，玉糁初成许共餐。
来自清源葛已覃，君王问猎我犹堪。百年耆旧如重见，九日登临得纵谈。才子不知汾水上，仙人长在大江南。明珠夜照应无数，要是层波更好探。
八十郎君类若翁，一门两世寿吾宗。晴空矫矫归来鹤，冬岭槃槃晚秀松。重见堂悬宗老榜，大胜身袭列封侯。宦游良苦端居乐，小弟输兄冰雪容。
白首同居四弟兄，由渠能敬故能荣。细看鸿雁飞翔意，可见鸤鸠均一情。绝少分甘贫亦乐，较长争夺势终倾。黄堂今日亲行酒，欲与邦人作范程。
江东使者行部归，信帆一只桨四枝。昨夜水深泥三尺，系在谁家屋外篱。我欲遣人问消息，个样船多人不识。却有一事差可征，隔船听得哦诗声。
珠箔飞空涧布流，卷舒曾不用银钩。悬崖洒洒清涵雪，越壑溶溶冷涩秋。势动羽鳞应若是，韵谐宫征亦相侔。水晶不碍晴峰月，分付山灵夜莫收。
舟人指点长风沙，寂寞烟村三数家。寒日荧荧照枫叶，霜风槭槭飞芦花。江头景物自不恶，买鱼沽酒时独酌。扁舟日日弄烟波，此生空羡渔家乐。
自古双溪山水乡，风流仍继沈东阳。禁庭久曳尚书履，辅郡方怀太守章。再世甘棠留勿翦，百年乔木郁相望。公家况有青毡在，会见登庸坐庙堂。
槐花拂拂弄轻黄，白纻云趋翰墨场。鲁国儒冠能有几，长沙舞袖颇相妨。英材自是千人敌，小试犹争一日长。来岁皇都春色好，马蹄应带百花香。
平生天上张公子，一旦翻从地下游。不特文章传籍湜，定知礼乐付程仇。高山流水无真赏，白璧明珠勿暗投。他日大廷承顾问，好将忠谠荐宸旒。
天公一笑喜生春，坐见丘原物物新。素色连空迷俯仰，寒光借月作精神。千金子宴无虚日，万玉妃来不动尘。斗米如珠薪比桂，可怜扰扰雪中人。
乾坤浩荡渺无涯，龙凤纵横落万家。似与宓妃矜态度，未应姑射并容华。排檐巧缀纤纤玉，著树齐开种种花。料得琼瑶天不惜，等闲狼籍委泥沙。
裁霜翦水戏成春，琼蕊瑶华巧鬭新。馿帽清寒诗得助，渔蓑幽绝画通神。峰峦幻出千寻玉，宇宙空无一点尘。我欲乘风入阊阖，不知飞珮更何人。
江梅欺压任横斜，愁杀西湖处士家。赖有冻醪供熟醉，断无杰句写芳华。玉楼不夜家家月，琼树先春处处花。想见寒江最奇绝，扁舟蓑笠钓云沙。
东君作意欲先春，故放千林火速新。风急乱飘初眩眼，地空远望忽迷神。檐楹不动垂冰柱，庭户无声糁玉尘。留取寒光待元夕，一时灯月付游人。
不用扁舟寻故友，但穿败履访邻家。雪堂归去东坡老，云驭飞来萼绿华。稚子欢呼惊柳絮，佳人疑悮认梅花。出门天地俱无碍，却意江空月在沙。
纤纤暮雨变飞霙，夜听敲窗泻竹声。柳絮因风诚可拟，梅花带月有余清。梁园公子方开宴，姑射神人最赋情。可笑寒儒无秀句，一诗聊欲问前盟。
平生何意作南游，直为饥驱不自由。天外飞鸢惊昨梦，峰前回雁唤离愁。再赓汉节君恩重，一笑潘舆喜气浮。惭愧向来三百指，团栾归去更何求。
千佛联名未足多，书生荣遇已如何。钟英况出神明胄，接武仍登甲乙科。郗氏一枝犹可贵，燕山五桂未能过。矧君四世推良吏，信史垂芳永不磨。
卧听跳珠落瓦沟，晓来飞雪冻云稠。晃观佛国三千界，幻出仙家十二楼。公子休夸梁苑宴，高人空泛剡溪舟。何如缚取吴元济，夜半衔枚入蔡州。
幽居穷僻傍邗沟，晚岁天寒雪意稠。高卧但知深闭户，纵观何敢共登楼。寒惊远塞孤飞雁，重压清江独钓舟。遥想千官驰入贺，葱葱和气满皇州。
遥忆家山千树梅，几年心力费栽培。雪中最喜登楼望，月下偏宜傍水开。东阁自怜诗兴懒，平泉不见信音来。主人行矣休官去，怨鹤惊猿勿浪猜。
又持一节向东州，自怪平生欠此游。胜地百年开雁荡，漏天千古泻龙湫。云生半岫轻随足，泉落空岩急打头。却恨昔贤无辙迹，谢公岭上更迟留。
分阃南来两见秋，不才多病合归休。奔驰水陆三千里，经历江湖十四洲。鲈鲙莼丝怀古里，梅花雪片送行舟。自惭尸素终无补，只为忧边白尽头。
瘴雨蛮烟昼不开，问君底事亦南来。外台总计惭无术，内府输珍信有才。我去雁峰同北乡，子行梅岭带春回。故园花竹平安否，何日从容共一杯。
九衢灯火万家春，岭外风光自可人。剩喜丰登好时节，会须打扑困精神。嬉游要属风流帅，衰懒何堪老病身。勉意追陪非得已，由来忧乐本吾民。
世事端如一局碁，光阴还若掷梭飞。亡弓休问人得失，佩剑那知孰是非。每对西山看不厌，何当南浦送将归。不如从此扁舟去，江上秋高蟹正肥。
久留瘴岭苦思归，安得身如越鸟飞。老去宦情真是薄，年来乐事觉全稀。衰颜得酒还如少，病骨添衣却似肥。只为莼鲈动归思，非关勇退早知几。
公余赢得暂时休，归骑匆匆更少留。古木千章环美荫，危亭百尺枕清流。诗翁仙去留遗迹，病守重来访昔游。坐久西山衔落照，一行鸥鹭起汀洲。
归途重约使轺临，为爱榕溪十亩阴。俯瞰江流青一带，坐看山色碧千寻。共拼沉醉酬佳节，暂驻斜晖纵赏心。因念玉关人已老，不堪摇落又秋深。
五岭何烦汉节临，暂来南国种棠阴。诗亲老杜真无敌，迹访涪翁尚可寻。登览漫穷千里目，衰迟唯有五湖心。江山弹压归诗伯，诗赋梅花雪片深。
老去重阳又再临，等闲驹隙度光阴。虚名何苦劳方寸，直道焉能枉尺寻。夜雨梧桐惊客梦，秋风鲈鲙动归心。诏恩若许休官去，笑指山林远更深。
当代名流共一临，胜游应不减山阴。寸莛讵可撞千石，短绠徒劳汲百寻。松竹要坚三友操，金兰默契二人心。时平岁稔文书省，缓引清觞莫厌深。
不觉身年四十七，此身虽在鬓如霜。平生意气空摧索，老去功名付渺茫。愁里不知佳节至，尊前那复少年狂。梅花纸帐焚香坐，感旧伤怀泪两行。
自古维扬厥草夭，露红烟紫不胜娇。郑风已久名溱洧，洛品犹堪压魏姚。痛饮莫辞金凿落，清标偏爱玉逍遥。楚狂小子嗟多病，坐对珍丛不自聊。
多谢江神不世情，为怜逐客送归程。一帆风力如飞疾，千里湖光似掌平。要是吾生仗忠信，自然此意格神明。反思宦路风波恶，屡触危机梦亦惊。
钟陵一水下金陵，轻舸何劳半月程。千里快风冲雪浪，一天寒日弄霜晴。天公有意如相念，川后安流自不惊。料得还家时节近，买羊沽酒互逢迎。
自昔洪都地望雄，剑光直与斗牛通。角声悲壮秋风里，旗影横斜晚照中。帘幕万家观小队，弓刀千骑拥元戎。此身虽老心犹壮，自笑凭鞍矍铄翁。
杰阁峥嵘枕古城，公余扶病一登临。西山拄笏增诗兴，南浦飞帆动客心。白鸟去边迎落日，青林断处认遥岑。摩挲石刻空三叹，吏部文章绝古今。
自笑痴儿得许忙，闭门便觉日舒长。作诗拟学江西派，起疾多求海上方。老去光阴空叹息，病逢时节转凄凉。可怜只影无聊赖，儿女三人各一方。
诗翁咳唾自成珠，画笔新传粉墨图。大白赓酬金潋滟，小红团坐锦糢糊。纵观佛界成银色，疑入仙家醉玉壶。应笑阴何用心苦，愁吟终夜拨寒炉。
郢客清歌若贯珠，回风妙舞巧难图。漫空片片匀如翦，投隙纷纷密似糊。溪月一钩窥玉镜，江梅千树插冰壶。何人乞我仙家帽，共傲禅床与药炉。
乾道龙飞二纪前，一时再会八同年。诸公谁念广文冷，三已方知令尹贤。别乘达尊人共敬，轺车并驾我叨先。兰亭又见群贤集，盛事宜将琬琰镌。
天遣奇花择地生，为怜体素更轻盈。一天秋色风光好，十顷寒香露气清。不特炉熏资賸馥，最宜宝髻缀繁英。凭谁移向琼林去，乞与江梅作弟兄。
此花亦是可怜生，刻玉融酥万数盈。素质更兼秋色静，幽香暗逐晓风清。不须篱菊浮纤蕊，好学官梅缀落英。来岁龙山高会在，又呼张丈唤殷兄。
作意登临快此生，爱花莫惜酒杯盈。水沉风味香仍远，冰雪肌肤韵更清。名字不须联十友，品题犹赖有三英。定知茉莉真瓜葛，连璧谁家弟与兄。
瑞叶嘉禾亦旅生，琼田十顷足丰盈。色侵粉面人争羡，香入奇熏心自清。宝盖缉成双缟带，筠笼采尽万琼英。若逢靖节为佳妃，肯让黄花作女兄。
渐老寻花学后生，琼玫折得我怀盈。纤枝瘦叶还相称，道骨仙风得许清。懒共山矾对春色，搀先篱菊荐秋英。由来玉树阶庭秀，不减风流谢氏兄。
为嫌桃李太麤生，晚殿群芳不自盈。冷艳坐消三伏暑，高标独占九秋清。簪花拟欲酬佳节，落帽从教笑众英。最有诗翁被花恼，从今唤作友于兄。
天公作戏为谁生，不数芳兰九畹盈。美景良辰无限好，奇花妙句有余清。一枝潇洒闺中秀，百卉纷华粪上英。闻道河东有三凤，诗名还是属难兄。
朝来衙集事还生，不觉文书几上盈。顾我尘埃败佳思，羡君心迹得双清。也知静色撩诗兴，无奈芜辞愧俊英。得句已推三昧手，论交当拜十年兄。
年来习气尚书生，喜得珠玑箧笥盈。不羡奇葩争妩媚，且看丽藻鬭新清。禅心欲向花前定，佳句难酬座上英。知是诗人故相恼，只愁无处问家兄。
秋著寒花取次生，千丛向晓露珠盈。根灵不止芝房秀，香远仍分桂子清。弄雪飘飖疑玉女，迎风绰约认瑶英。品题自是推词伯，谁道诗中只庶兄。
梅花料得是前生，楚些招魂魄已盈。却笑横枝太消瘦，不堪淡月助凄清。风流有客传花谱，火速无人集韵英。江左诗僧浑压倒，每惭得句犯师兄。
谁遣闲愁百种生，消除惟有酒尊盈。自知老去风流尽，暂得官闲气味清。香阁寂寥谩邻女，罗帏调护想宗英。二君此举宜先罚，大白先浮伯雅兄。
满目凄凉秋思生，寒香万本绿畴盈。风回兰蕙由来远，露浥蔷薇分外清。取次梳妆呈素面，等闲流落惜芳英。凤楼大手须公等，好把蛮笺寄老兄。
瓜时正值一阳生，已见眉间喜气盈。诏下鳌头恩数宠，香含鸡舌省曹清。西湖好去穷清赏，南国无从恋蕣英。自此达尊兼德爵，不唯年事合推兄。
相门戚畹昔无邻，令代衣冠不乏人。怪底山林成独往，从渠钟鼎漫横陈。居官政自风流在，教子空余翰墨新。蕙帐寂寥人不见，几多花鸟怨青春。
几年奔走困尘埃，愧仰高风得得来。乔木参天应手种，好花夹路为谁开。芳辰不惜终朝醉，晚色何堪恶雨催。极目青林无限意，归鞍欲去更徘徊。
久困京尘厌剧烦，一麾江海养衰残。簿书丛里身空老，鼓角声中岁又阑。赢得星星双鬓白，空余耿耿寸心丹。自怜憔悴今如许，盍向明时早挂冠。
老来多病盍归休，祇为江山得少留。万顷澄波环胜境，千峰倒影漾中流。十年两作西湖长，一日同为北牖游。预约他时官事了，与君重醉百花洲。
病足蹒跚好罢休，又登绝顶故迟留。霜明枫叶红如染，露挹岚光翠欲流。远目无穷休更望，赏心未足卜重游。超然胜绝非人世，疑是身居麟凤洲。
谁移花本瓦盆中，怪底幽香度晓风。白石清泉助潇洒，疏枝瘦叶缀玲珑。晴窗坐对情无那，午枕清眠梦亦通。小品纷敷生意足，信知人力夺天工。
独卧虚斋百念衰，枕边犹有数枝梅。青灯看尽愁肠断，画角吹残旅梦回。发为忧时浑欲雪，心存报国未全灰。功名蹭蹬身先老，那更骎骎急景催。
宦涂欲海久沉冥，自念虚为一世人。不向精微穷性理，多于蹇浅敝精神。休论今古无穷事，且乞江湖自在身。富贵功名付儿辈，一邱一壑任吾真。
仕路驱驰老不堪，自怜踪迹遍东南。人间失意常八九，海内同心无二三。蝴蝶梦中心自适，蜗牛角上战方酣。要知世事皆虚幻，且向禅林更饱参。
老来触目总堪悲，点检尊前事已非。方叹娇娆随月落，何堪樊素与春归。梨花著雨还空委，柳絮因风只欲飞。唯有庭前柏子树，岁寒相对两依依。
蚤岁登瀛浪自期，一为俗吏困驱驰。平生不得文章力，老去宁求世俗知。到底粗官是男子，从渠了事笑痴儿。全家饱暖还知否，欲报君恩力已疲。
我本湖山一老僧，业缘未断尚贪荣。重来且了前生债，死去宁须后世名。已绝尘嗔心不竞，那堪衰老病相萦。散花天女今何用，为问维摩作么生。
百年光景急如梭，揽镜登楼奈若何。岁月不堪供把玩，亲朋已觉渐消磨。功名自是身心懒，忧惧端由患难多。富贵傥来非我有，恍如一枕梦南柯。
自怜衰病力难胜，岂不怀归畏友朋。随牒偶来真漫士，打包即去类孤僧。头颅种种何劳问，面目棱棱自取憎。赖有一廛今可老，不妨饮水曲吾肱。
浮生一梦疾南柯，白发人间所阅多。土木形骸齐物我，萍蓬踪迹惯风波。可怜造化小儿耳，其奈痴顽老子何。毁誉是非何足较，百年颜跖共山阿。
老来不复叹飘零，游宦真如水上萍。绵力何堪分阃寄，宽恩犹许奉祠庭。休夸仙去骑鲸李，剩喜归来化鹤丁。料得亲朋相慰藉，还惊双鬓失青青。
书生贱分动多奇，浪得声名毁亦随。绝口不须谈世事，扪心唯有仗天知。人间变态浑如戏，眼底风光总是诗。白石清泉无限好，挂冠神武未为迟。
扁舟东下自夷犹，胸次浑无一物留。世味横陈如嚼蜡，人生变灭似浮沤。休休且毕山林愿，去去空怀畎亩忧。自念秋毫皆帝力，衔环结草若为酬。
雁峰飘泊又经年，却忆槎头缩项鳊。三伏炎光真烁石，重湖骇浪远连天。快风坐阅千帆过，上水徒劳百丈牵。坎止流行随所遇，便当归去访林泉。
小泊池阳暮霭中，故人留我一尊同。归心已逐东流水，快意仍逢下水风。自念相逢非草草，也知别去太匆匆。归来独酌寒江上，空想宾筵蜡炬红。
好风特特送征帆，百里俄惊指顾间。薄暮暂留交石峡，迟明已到小孤山。峰峦过目非吾有，鸥鹭无心似我闲。幸得年丰归去好，长腰玉粒未应悭。
蚤年游历遍诸方，触处无心是道场。三已不须形喜愠，两来宁肯异炎凉。落霞孤鹜仍秋水，衰草残云又夕阳。天假一帆风力便，回头五日到家乡。
投老何堪再落南，病躯宁敢望生还。空惭马援标铜柱，自分班超老玉关。万里梅花愁思外，五湖烟水梦魂间。诏恩幸喜归田里，旋筑新堂榜爱闲。
我爱荆溪拟卜居，万家人物在蓬壶。湖光潋滟新磨镜，山色葱茏罨画图。顾渚茶甘风袂爽，石亭梅老月轮孤。功名已矣君休问，一舸从教寄五湖。
薄宦归来卜数椽，悭囊倍费买山钱。地幽不减林泉盛，天阔浑疑风月偏。事与心违方问舍，客将老至合归田。平生豪气今如此，百尺楼高空自怜。
我得祇园十亩间，清沟一带巧萦环。芟夷丛竹通幽径，指点荒城当远山。欹枕清宵闻鹤唳，凭栏终日伴鸥闲。西邻赖有诗人在，二老风流任往还。
归来筑室傍城阴，旋揭新名雅意深。因病爱闲多得趣，逢场作戏亦何心。鸟鱼飞泳全真性，水石风流有至音。衰朽自知无所用，量才祇合在山林。
食指朝来应吉占，淮鱼远寄喜开奁。肥鲜正自资糟粕，甘美何劳佐酪盐。未信鹿头堪并进，定知熊掌不能兼。慈闱一笑尝珍味，留与儿童例属餍。
鹊噪虚檐喜可占，奇薰得得出珍奁。山𫉄尚带中原土，淮白仍余东海盐。北物远来难再致，南烹久饫喜相兼。分甘拟作亲庭寿，料想齐眉亦共餍。
西园清夜喜追随，唯恐冰轮出海迟。不但旷怀皆我辈，要知痛饮是吾师。十分未放蟾盈魄，三匝先惊鹊绕枝。此夕清欢那复有，世间能得几人知。
江上霜明十月寒，枝头颗颗缀金丸。王孙抛却黄金弹，酒伴收归白玉槃。乍见浑疑卢橘熟，初尝犹带越梅酸。洞庭风味真相似，试与尊前比并看。
穷巷深居摆俗缘，幽芳偏爱小池莲。戏将净色供斋钵，走送新房荐酒船。怀橘孰无慈母念，觅梨应有小儿怜。行看绿水芙蕖丽，漫遣登临忆仲宣。
可堪回首少年强，灯夕追游得许忙。老去情怀甘寂寞，年来节物转凄凉。出门有碍身如绊，异县相望道且长。漫想故人行乐处，水晶宫里醉霞觞。
晚岁光阴只自惊，眼中乐事叹何曾。雕鞍绣幰多游子，纸帐蒲龛一病僧。尘翳扫除方寸地，光明散作百千灯。维摩丈室跏趺坐，千息调匀唤不譍。
屈指骎骎向六旬，每于春事尚关情。病逢时节还虚度，老去光阴只暗惊。剩喜清新诗句好，休辞潋滟酒杯盈。荣枯代谢年年事，怪底鶑声诉不平。
何必穷搜到大宛，仰山龙种出天然。直方自得坤爻动，坚瘦宜居灵寿先。剩喜登山扶病足，不妨倚壁伴清眠。故人若问今无恙，不似山僧故削圆。
襆被归来万事轻，此行得得为登临。苍崖斗绝山浮玉，碧瓦鳞差地布金。千里江淮穷远目，十年尘土愧初心。何人为击中流楫，北望神州泪满襟。
归来相望筑东皋，千载风流独慕陶。两地林泉俱胜绝，二难人物总孤高。地连衡岳浮空翠，天与湘江隔世鏖。祇恐山灵回俗驾，可容暇日再游遨。
丈室翛然一物无，平生习气痛消除。药炉经卷常为伴，酒盏茶瓶自作疏。老去头颅休更问，本来面目竟何如。泛观博览浑无用，且读西方贝叶书。
江南雪片一冬深，欺压梅花瘦不禁。入地遗蝗应扫迹，连阡宿麦始抽心。幻成玉界清无滓，踏碎瑶阶迹可寻。剩喜扁舟来访我，何妨乘兴共清斟。
策试中庭雪已深，玉楼冻合冷难禁。哦成风絮频呵手，拨尽寒灰苦用心。梁苑巧妆花满树，蓝田幻出玉千寻。吾家二谢多才思，莫惜高吟更浅斟。
玄冥作意逞雄豪，陵压东君惨不骄。一气回春何太晚，群阴见𪾢未全消。漫夸呈瑞宜新麦，那似为霖救旱苗。造物深机虽莫测，愿言六气自均调。
等闲栽遍小园花，賸拟春来赏物华。不觉琼英先满树，更看缟带暗随车。光摇玉镜冰初泮，冻屈金钩草未芽。料得小桥人不到，江梅欺压任横斜。
短褐颓然一病僧，支离瘦骨伴枯藤。扫除习气嗟犹在，摆脱尘缘愧未能。案上纵横堆药裹，箧中颠倒贮书縢。青鞋布袜从兹始，试叩如来大小乘。
胡公家学本中庸，挺挺云来有祖风。但得年皆余八十，何妨位不至三公。方期束帛迎申老，忽举空衣葬葛洪。江左祇今推甲族，庆源衮衮自无穷。
玉笋班中第一人，堂堂风采照公卿。箕裘四世儒科贵，簪橐三朝法从荣。广厦细旃多启沃，黄扉青琐罄忠诚。经纶未了犹遗恨，信史空留后世名。
哀荣终始冠当时，何况人生七十稀。岘首正思羊叔子，宣城还忆谢玄晖。松阶方俟甘泉对，蒿里俄惊朝露晞。他日西州忍重过，为公回首一沾衣。
妙龄才气已无双，军阵飞扬翰墨场。白简空余遗藁在，锦囊应有近诗藏。生前且尽杯中物，死去犹堪地下郎。逸气不应埋宿草，会看千丈吐光芒。
犹记当年玉笋班，凛然风采动朝端。壮怀漫拟麒麟阁，直气曾缨獬豸冠。太白风姿图像见，卫公英爽梦魂寒。四州巷哭多遗爱，留取甘棠勿翦残。
中庸天下有胡公，儒者端宜给事中。华国高文推大手，回天谠论罄孤忠。晨班玉笋人何在，夜赐金莲事已空。惆怅故园招隠地，唯余猿鹤怨西风。
大才深结九重知，亲洒宸章出禁闱。壶遂暮年非不遇，谢公雅志或相违。虎龙倍觉钟山重，龟鹤还从蜀道归。故吏门生半天下，空垂老泪一沾衣。
少年豪气已如虹，抵掌论兵一世雄。智略独超伦辈上，功名只在笑谈中。弄兵坐扫潢池盗，卖剑潜回渤海风。恢复未酬人奄忽，佳城那忍葬滕公。
淝水功名取次休，空令遗恨满沧洲。禁中新赐黄金带，天上俄成白玉楼。京岘儿童应堕泪，江淮草木亦生愁。一朝双剑齐飞去，会见光芒射斗牛。
自古东南第一山，于今无异玉门关。乱云衰草苍茫外，赤县神州指顾间。击楫何人酬壮志，凭栏终日惨愁颜。中原父老应遗恨，祇见旃车岁往还。
老僧真是百无能，有口何尝话葛藤。入定参禅良自苦，超凡入圣又谁曾。东西路别徒劳泣，南北宗分自取憎。个里无禅亦无佛，常行粥饭在家僧。
多谢天工意已勤，四时换样示吾人。碧桃丹杏分明了，绿艾红榴次第陈。秋雁声中休卤莽，雪梅枝上莫因循。机关踏着元非彼，正是吾家固有身。
个里包坤更括干，精神微动便纷然。桃红柳绿春无迹，鱼跃鸢飞妙不传。菱浪岂缘风衮衮，荷珠不为露涓涓。分明是了何言否，此事难容郑氏笺。
云海湖山有主人，宝莲峰顶露精神。有时领客登高去，亲手挑窗对景新。万里苍茫融妙意，三杯虚白浴天真。出门更有殷勤在，为奏松风又绝伦。
妙妙融明乐未央，山川人物献文章。纵横组织无边巧，变化委蛇不可商。北麓林塘秋静莹，南山景气晓苍茫。欲吟无句方徐步，忽报相从注早香。
妙绝虚明万里光，融融静静渺茫茫。其间变化无踪迹，却有方圆与短长。仰首看空闲顾盼，聚头窃语足商量。竹稍忽作潇然韵，正是云门第一章。
风从槐市过来凉，丝竹金英尚在堂。惟有慈湖亲听得，近来吾党亦专芳。如何钻仰徒劳苦，要说精粗与短长。神气风霆俱是教，四时代谢尽彰彰。
叶叶枝枝都教女，红红白白尽呈人。如何自古知音少，方到而今得句新。既遣鸟啼频嘱咐，又令鹤舞出精神。便将天作一张纸，难画慈湖二月春。
天造慈湖迥出尘，无冬无夏只长春。四山桃李围新锦，一邑风光让绝伦。涧水檐旁谈妙理，山禽柳外说天真。杏坛无限难传意，付与凭栏寓目人。
百里平湖十里堤，新芜苒苒绿齐齐。水晶宫里光风静，碧玉壶中远近迷。局外有棋输与我，口边得句岂须题。流鶑却会幽人意，故向人间一两啼。
浅红深翠绿高低，各出精神不肯齐。山色好时新雨沐，湖光远处淡烟迷。不知醉后无言句，逼近前来乞品题。我亦未能勤领略，只烦鶑啭与乌啼。
春入园林种种奇，化工施巧太精微。山禽说我胸中事，烟柳藏他物外机。既遣杏桃呈似了，又令蜂蝶近前飞。如何有眼无人见，只解西郊看落晖。
脚踏和风步步春，石鱼楼上等闲人。兴来冲口都成句，眼去游山不动尘。李白谁知他意思，桃红漏泄我精神。忽逢借问难酬对，只恐流鶑说得真。
夜蚊告教一何奇，妙语都捐是与非。偏向耳旁呈雅奏，直来面上发深机。惜哉顽固终难入，多是聋迷听者希。费尽谆谆无领略，更烦明月到窗扉。
桑麻迤逦入高原，级级差差水落田。树色自分深浅绿，山光都在淡浓烟。竹舆渐近钟鸣处，诗句来从鸟语边。又是一番新样致，如何写得十分全。
世眼纷纷丹与黄，广寒宫里亦如常。目前不作两般见，笔下方腾万丈光。且莫锱铢深浅色，也休斤两淡浓香。灵根已入诗人手，不许嫦娥擅此芳。
联篇杰作大音稀，云朵低垂向巧枝。钝学久嗟人去速，痴肠一任句来迟。断无锦向诗中织，但有春从笔底滋。尽日斋宫云聚散，不知步武是谁移。
虚口徐行上短廊，拂檐巾角触山光。高檐踊跃争奇怪，巨笋逢迎效短长。山木剪裁青玉色，茶瓯问答素馨香。是中空洞无边际，收拾山川尽括囊。
起兴家山翠作围，紫宸垂旨未容归。千峰来献无穷妙，万影相从不敢违。碧玉壶中丹叶舞，水晶宫里白云飞。凭栏相与谋荒政，第一言无罪岁饥。
出入云从二监中，新来盘薄翠玲珑。饱观大景金星洞，唤作慈湖鬓雪翁。石怪山奇谁造化，鸢飞鱼跃我家风。只今笑语难闻见，灼与人心万古同。
举杯话别几时逢，此事分明鉴象中。到处风光无远近，毋言易道有西东。轻轻衣湿梅坡雨，款款舟行柳岸风。忽忆从游谈笑处，苏公堤上跃花骢。
底事焦劳偃室中，耕农皋月未施工。两龙会合千山暗，数日霖零百里同。举手尽称知县雨，何心领略大王风。再生天造奚为报，海有穷时此不穷。
两日长忧积满中，感深令祷格天工。欣欣处处人人喜，渺渺茫茫亩亩同。不至伤如无极雅，行当改赋黍离风。邑民颂德千和万，毫楮如何可以穷。
帘垂不觉夜窗明，清晓从容始下平。推户忽惊琼作地，登楼笑指玉为京。暂停枰上犹贤弈，来作弦间太古声。甚念衣单尘甑者，毋令彼此有亏成。
原庙陪祠晓色开，从容复指缀衣来。花填辇路惊何早，春向皇都特亟囘。声赞俯躬千冠带，香浮夹道万楼台。传闻归燕隆亲睦，天上云韶拱玉杯。
州家和气蔼新春，得所亲贤蔚豹文。天遣星辰为二屏，我将风月作三分。碧梧翠竹来华胄，岳凤溟鲲驾庆云。敬为同寅香一瓣，愿言臭味等炉薰。
方饮屠苏庆岁元，五开历草又生贤。沈檀鬭品来樽底，梅竹交光闯水边。好把绯鱼追旧事，肯同螃蟹话当年。圣贤德业归方寸，稳取崇名上泼天。
奚必生申向岳求，卧龙山水瑞光浮。御风天上骑箕尾，持节人间占斗牛。岩下光芒惊走电，笔端河汉泻新秋。精神已致鸣山雨，更愿为霖遍九州。
鄱阳江上是瀛洲，中有神仙暂此游。明月襟怀民善颂，浮云喜怒我无留。蟠桃一熟三千岁，玉陛重瞻十二旒。谙尽民情并世道，从容借箸属君侯。
孕秀钟鼎庆源长，属近亲依日月光。弧矢影侵槐阴绿，熊罴梦入藕花香。诗书博雅今平献，政事精明古赵张。九府本根关大体，故分华节到鄱阳。
来迎父老喜相扶，才大能令惠爱孚。十道山川新约束，三楼风月旧规模。岩岩气貌逾嵩华，坦坦胸襟有典谟。仰止光华申善颂，何当敛版向庭趋。
山野书生百不知，同官元有诞辰诗。怪他衙报来何晚，笑我词源发处迟。坐想鼎来门下士，争雄尽吐腹中奇。如何独有关西后，只解揄扬抚恤辞。
为恐他人未必知，故推善意入歌诗。非夸辇毂先弹压，肯把宽仁作钝迟。不但舆情都喜惬，亦闻天语有褒奇。铺张才美终难了，只此今朝祝颂辞。
风云雨雪自何来，我有乾元大矣哉。万景出奇供杖履，群峰环翠拱楼台。兴来吟咏谁裁剪，饭罢游行岂去回。信口道来俱妙妙，教人寻访几枝梅。
中堂此景亦不恶，叠嶂穷林张翠幄。有时云气间出没，谁能绘画得此乐。诗人如麻笔如椽，拟待索纸莫莫莫。孔子明目尚不见，枉费精神去摸索。
元吉三更非鼓声，慈湖一夜听鹅鸣。是同是异难声说，何虑何思自混成。炉炭几番来暖热，天窗一点吐圆明。起来又睹无穷景，水槛澄光万里清。
君子不必相与言，礼乐相示甚昭然。礼乐相示无一言，物物事事妙莫宣。此妙自觉不可传，可传非觉亦非玄。风雨霜露无非教，哀乐相生先圣篇。
湍水龙潭古迹遗，不因老叟有谁知。乡人祷雨无灵日，云魃常羊尚在时。说与县家诚且信，去从潭所宿为期。囘头甘泽苏枯槁，插种工夫未是迟。
精祷何须到处临，只祈湍水沛甘霖。驱除旱魃无余事，感召灵神在寸忱。庭砌已酣行蚁战，山川能动老龙吟。当知一饱皆公赐，雷地何人无喜心。
混沌凿开知几岁，洪荒莫考传承裔。但闻前史载三皇，伏义神农及黄帝。三皇之后五帝传，少昊颛顼高辛继。唐尧虞舜又继之，天下于斯为盛际。
蜀从刘备传后主，四十余年为魏虏。吴传孙亮至孙休，晋封孙皓归命侯。魏有文明俱称帝，齐王高贵还相继。陈留王立共五君，大业卒传司马懿。
此意分明有底深，蒲团斜倚满铺阴。岂容俗子闲抬眼，只许清风得入林。我对此君无一事，自言幽处直千金。古人今已成陈迹，犹向当年击处寻。
桃叶山前宫漏迟，宫人傍辇持花枝。君王喜凭绛仙立，殿脚争画双长眉。欲抱琵琶弹出塞，结绮临春时事改。井边忽见张丽华，忍听后庭歌一再。
身倚层岩兴莫穷，若为郁郁在樊笼。故人话别伤心里，尊酒论文醉眼中。万井叠鳞烟霭暝，一江如练水云同。卫公慷慨风流在，却愧新诗力未工。
天险东南限此江，支分暨水北为阳。孤山不动婴潮怒，客艇飞来说路长。槛外烟云如出没，坐中顷刻变炎凉。裴囘顿觉尘缨绊，一曲沧浪酬月光。
深居无事即神仙，况阅丹经第几篇。桂树花开临旧国，榴皮书字彻新砖。琼书玉篆行将见，铁画银钩粲可镌。他日功成升举去，愿分余庇及姻联。
绕馆参天万树松，倚栏时见翠重重。一坰晓雾浮天外，半夜秋涛落枕中。莫雨断猿愁羃历，夕阳飞鸟度屏风。采苓欲问长生诀，只恐云迷路不通。
蔓藤扶我过东冈，与客同登妙法堂。小院回廊春已暮，茂林修竹夏初长。归欤未办买山计，健甚无庸却老方。都市山林总无累，此生此世底须忙。
当年杜老最风流，来往清江逸兴幽。西蜀好山宜入画，南龛佳景远舒眸。民安暂得琴书乐，岁宴间为麋鹿游。记得鄱阳张子韵，白云红日共悠悠。
作客今年乐有余，邵阳岐路不崎岖。山川好处欹纱帽，桃李香中度笋舆。欲见旧交惊岁月，剩排幽话说艰虞。人间书疏非吾事，一首新诗未可无。
庙奉神龙乐施钱，薛君矫首亦行天。为霖遍泽一千里，感梦忽符三十年。盘馔勤勤祷祠客，桅樯戢戢待风船。我来三酹谢休德，馥郁金炉沉水烟。
超然物外一身行，野鹤孤云寄此生。蓬户昼关春色暗，松窗夜敞月华明。蒙蒙山影暝将晓，款款溪声雨欲晴。曾识山南云岫隠，方知宠辱莫吾惊。
引目遥空碧玉屏，清风入座冷无尘。斗傍句得一仙客，昴入名存五老人。云雾散收无限意，林峦生落几番新。庐山景物绝天下，盍倒尊罍醉坐宾。
锡名有旨感皇明，百载荒基一日营。白鹿虽无归洞迹，青衿犹有读书声。尘中讲贯似难入，静里工夫终易成。孕出庐山真秀气，宁无渭钓与莘耕。
行行叠石正新秋，山气清凉老火收。云出半天三五岫，江横一水万千洲。少休官里文书冗，且向仙家洞府游。白浪卷空澜蠡岸，望中数点是归舟。
已过清明谷雨天，燕忙鶑懒蝶蜂翾。风和日暖才三月，花落春归又一年。得意自应谈事业，有怀谁肯卧林泉。荷鉏带月行歌处，付与孤踪百世传。
寒花窈袅蔓颓墙，古寺苍苔昼掩房。犬吠屋头山杳杳，虫鸣阶隙草荒荒。池塘淡日蒹葭冷，篱落西风橘柚黄。六代江山金碧地，断碑留得管兴亡。
环走层冈马脱鞿，两峰平地玉颀颀。南临澥岛金鳌涌，东望丛祠白鹤飞。日出市声朝雾散，云沈海气暮潮归。居尘却立尘埃表，徙倚天风振客衣。
泮宫老潘贤且仁，分义浓如手足亲。悬知故人在千里，健步远来缄墨新。黄柑霜后愈精好，香味宛如包贡珍。分赏且用涤烦渴，不救莱芜炊甑尘。
昭回云汉揭天章，忽到人间足宠光。必有飏言兴率作，不须击筑叹飞扬。湛恩汪濊倾多士，密意绸缪际万方。何幸小臣陪俊造，一如丰草在成康。
太守兴贤极选抡，奏书飞上帝王阍。几年雾隠南山豹，今日风抟北海鲲。得士不孤天子诏，赠行仍有古人言。向来劝驾应无此，且喜成周礼乐存。
风流蕴藉足仪型，小屈旌旗镇列城。笔下雄深过班马，胸中洒落似张程。载赓宵雅推多士，宁许皇荂继大声。闻说河南诗有序，从今亦有口传名。
胸中尘虑厌多多，强把诗书细刮摩。幸有长官怜拜起，苦无公事碍吟哦。自惭俗驾争相逐，不识高轩肯见过。天阔雁寒人又远，一杯相属意如何。
暖日轻霜作小春，冥冥鸿雁正来宾。异时大比兴贤礼，今日元侯劝驾身。西汉循良知贾谊，菑川父老送平津。眼中俱是青云客，着我空惭迹已陈。
再分符竹向淮𣸣，只得除书下帝阍。不见使车随邸吏，忽传鸣马蹙都门。丰碑未尽平生恨，哀些谁招天末魂。木落山空风猎猎，不堪俛首奠黄昏。
亭亭梁木遽然倾，吾里诸生失典型。已向东维次箕宿，定知南斗厌文星。书盈故箧墨犹湿，影挂虚堂灯自青。忍听咿呜哀挽罢，一川东去杳冥冥。
愚鲁何妨与俗违，夷途方始识心归。源源自是渊泉出，杲杲宁关庭燎辉。莫向天涯寻墨客，须知海内有公非。一杯何得如前日，竹杖芒鞋语翠微。
世情如水与天违，谁识春从岳麓归。衮衮源流知有自，纷纷华鄂看相辉。今人得似古时少，我拙从教俗子非。且倒一樽寻乐事，奇章台上晚风微。
一念超然与世违，新蔬翦雨自甘肥。只因堕雁能忘味，不使惊鸥尚见机。有子明经那不寿，如公积善未应非。从教天定知何似，果见贤孙擢第归。
太守兴贤隘九州，劝为之驾盛炎刘。方今神圣四门辟，即日英雄一网收。在藻久观鳣发发，食苹又听鹿呦呦。来年候对春风仗，企首同趋晓月浮。
党里情疏孰继周，义年仅署竹冠刘。燕毛不见三王盛，古意惊从一日收。已许陈人观易易，再赓宵雅咏呦呦。试将旅语从头记，七字应无一字浮。
露下风高足感伤，天君着意写重阳。建安能赋推诸子，楚国悲秋又九章。我为催租阁诗思，谁能送酒沃愁肠。黄花不解知人意，开遍篱根数百行。
冬冬才动热蒸蒸，直到更初渐渐清。脏腑始坚今反利，痰涎愈盛气难平。形容凋瘦真如鬼，耳目聪明粗似人。自是虚劳无可说，更将经络为推明。
小春催出倾城色，笑倚墙头若招客。芬芳犹帯秋风残，婀娜岂宜江路侧。诗眼惊红狂欲呼，熟看似细又似粗。花神留为菊后乘，天意遣作梅先驱。
崖谷崔巍千万状，舟人来往篙其上。数十年间人已非，百千劫后石无恙。吾生修短不自由，短中自有可以修。五言七言句外意，千古万古江东流。
孤篷转徙空随牒，一出侵寻费三月。厌从梦境作寄居，欲赴鸥群填见阙。我且戒涂儿挽之，裹粮又趁蒲帆西。初心犹幸江神信，后计不教儿女知。
公家如许好昆仲，不数河东旧三凤。床敷对语无限春，檐滴关愁不成梦。马援看鸢始回头，知机恐不似少游。看鸢机落听雨下，虽悟已输公一筹。
主人胸次风韵胜，万象皆倾如听命。开窗凝目立相招，霁月影从溪响应。神迎气送烦此君，拜嘉有何答殷勤。棐几蒲团千兔颖，茶瓯酒椀一炉薰。
广寒韵度中央质，故侍仙娥新见黜。高天委气得金行，平地拔身成玉立。月下风前为谁香，诸郎一咏翁一觞。功成寄语邵氏子，有西楼后无东堂。
一字于吾补不曾，诗书况味冷如冰。谁家以此为长策，不把其它易短檠。钟鼎轩裳眼应白，余犹要得圣贤力。意诚身正一家齐，门中自有华胥国。
浑沦一段轻清气，天收不尽归于地。凝者为山融者溪，揽之可使凡骨蜕。主人著亭溪山间，心与溪山相往还。市朝有欲叩以事，鱼鸟不容入其关。
胸次无诸尘垢障，眼中有尔光明藏。云何不策反照动，小而用之风鉴上。伎俩君参不二门，形骸我入无色相。相逢尊酒更杯茶，其它口耳从俱丧。
佳人一代倾城色，和气醺酣更涂泽。胭脂凝汁觉差浓，颐颊盎光疑太赤。水沉浴罢余精神，荡去人伪还天真。东风吹开巫峡雨，西子化作阳台春。
道人满藏是光明，况问麻衣乞得灵。眸子外无余造化，士人中有几公卿。爱名者十忌者百，逢人言失物言得。试指一贤眉里黄，管招群枉眼中白。
军山未信旴水屈，清淑之气相盘郁。天地有时不关防，古今何代无人物。道德大成文小成，君小成者成者精。逢人问我江西派，从此南丰不是曾。
少阳当进犹自抑，老阴当退犹自激。煦煦才融地出青，飕飕又肃天生白。一曝十寒权在天，春行冬令风弄权。我欲问天去天远，懒能更上讼风篇。
学探玉甃千仞井，笔扛龙文百斛鼎。归根可以后冥茎，发刃难于先肯綮。点铁要之便成金，即心是道道是心。一案孔门重勘结，小圆为赐大为参。
我诗求我混沌初，君诗求我糟粕余。低头小参有顿渐，抚掌大笑无精粗。谁收六律入三籁，更敛八风归一噫。四诗元自五声生，无声敢问诗安在。
轻一尺璧重寸阴，白千丈发丹寸心。假途游夏时汲汲，归宿渊骞日骎骎。速肖无拘渠七十，近取莫过吾六一。气节追还庆历风，文章增广庐陵集。
楼面自东如择对，景随楼面若相会。眼前献状有龙头，脚底乘机可鹏背。坐跻百里东风中，起望长安马首东。府寺有人能北事，乾坤无处不东风。
万物丛中要独行，荣枯不爱与时争。翛翛水性云情重，栩栩仙风道骨轻。饭颗一时工部瘦，首阳千古伯夷清。未言鼎鼐功犹在，虽竟无功也有名。
作意偷春破队行，横翔捷出不容争。窗前纳月神光白，水上乘风縠漏轻。违物行归廉士洁，傲时身中圣人清。赏音不遇林和靖，也是花经第一名。
素妃勇作探春行，红紫踌躇不及争。万物莫移天性淡，一毫无累世缘轻。雪霜得伴成三白，松竹为群免独清。中压群芳外相混，有名常处以无名。
卧骇窗纱已报明，篮舆札札破霜行。踏开冻淖琼浆溜，摇动凝梢玉屑倾。山色喜人犹念旧，鸟声冤客不留情。从今得檄莫嫌出，后集诗犹编未成。
太初盘古造乾坤，鬼力神筋擘混元。妙果虽圆心不有，凡身已蜕迹独存。女娲石带补天色，波利岩余飞锡痕。想与南安白衣老，三生元是一精魂。
清风扑袂冷飕飕，吹到盘山最上头。石室少开嫌俗看，莲花时落任僧收。铜人阅世几寒暑，木客嘲风谁唱酬。故老相传半疑信，粥盂茶碗慰吾游。
官不劝农农亦耕，诏书那可废常行。烟霞自避旌旗色，鱼鸟相疑金鼓声。蝶急岂遑追梦觉，鸠闲犹强管阴晴。忙中偷得须臾暇，聊借江山答太平。
共阅文场幸小休，燕斋还我旧天游。青灯影里消除夜，黄菊杯中渐送秋。此念在家身在客，吾行非去坐非留。诸公往往离怀恶，曾悟乘流过坎不。
士人臭味自薰兰，一度相逢一破颜。随牒抗尘吾着急，弄花踏月子偷闲。熟眠无梦到槐国，佯醉有人扶玉山。李杜吟魂已长往，兴来时以笔追还。
小岘丰碑大陆书，摩挲虿尾扫龟趺。机云宗派公家是，晋宋文章此外无。方被春牵时梦草，岂为秋动辄思鲈。行藏俱不达情性，在在江山听指呼。
腊雪纷纷天散花，余清不但茁梅芽。更添西汉贤良种，聊振中兴宰相家。双手幸犹堪活国，百年元不在餐霞。寿随名勒南山石，石可磨砻寿莫涯。
落霞未厌我来频，一度来观一度新。出没无时鸥弄暖，飞鸣不禁鹊思春。物华几换江如故，沙界常空世自尘。料得西山仙隠辈，且怜且笑倚栏人。
强号梅为自在春，淡妆贵不失天真。园林烂熳空多事，篱落伶俜倒出尘。无竹无松自风韵，得江得月更精神。清高惟雪可相配，次有冰台两玉人。
过家来上冢头山，禽鸟欢呼劳我还。石碍犹前溪水勇，风吹不动岭云顽。菅茆尚向烧边翠，须鬓偏从镊处斑。吾坐奔驰累如许，此诗不分鲁斋闲。
只被饥寒两字催，辄轻汹涌易崔嵬。篙师方借北风去，驿使忽将南信来。钟鼎孰非相邂逅，江山何惜且徘徊。松风萝月良收拾，犹胜垂囊将手回。
数自离家今几程，半风半雨半阴晴。白云故作关愁色，乌鹊争为报喜声。来耗得梅偷传送，去途惟柳管将迎。囊中少带江西雪，见说五羊烟瘴轻。
世味不分甘与苦，吾年未老已先尝。炉边醉后暖生睡，雪里饥余寒欲僵。出处任缘常梦好，陆沉随分自心凉。经过少叙江山旧，鱼鸟多情尚未忘。
转徙庐陵邂逅间，青灯相照稔相看。那知文社春随冷，未放交盟血便寒。腰强岂犹便敛板，手闲何不试弹冠。山岩倘久奇文塞，我办工夫续子残。
曲江而下水多石，大庾以南山半茅。相国犹余心里印，祖师更剩杖头包。依稀舜乐宜人听，零落韩文任客抄。气候太偏风土恶，今诗聊解古人嘲。
火气之余金气乘，岭南寒暑独无凭。虽非卤地亦卑温，不必梅天皆郁蒸。椰子簟凉肤起粟，荔枝膏冷齿生冰。休言恶地欠霜雪，似为贫家省絮缯。
海里山巅着数椽，舂容仰止已翛然。仙家自我有方丈，沙界从今无大干。万物长春天不夜，清风莫逆月忘年。神游不制梦回兴，未了君臣父子缘。
祠宇眈眈海岸头，况逢冷夜更清秋。风前尘外笛三弄，饭后月中茶一瓯。借我孤舟随水住，乘时一棹与天浮。旧谈八月流槎事，岂料予来傍女牛。
同郡同年五弟兄，两人犹幸窃余生。要闲莫苦追名路，得健休冤落选坑。一别九年头半白，三城重见眼增明。相从诗酒莫相舍，分散何时又合并。
五更起望大洋东，远水摇苍日涌红。旸谷初开群蛰起，咸池一洗万尘空。顿令秽浊河沙界，都入光明宝藏中。事了不知功小大，列仙谁是狄梁公。
昨日我登山阁上，前村人落世尘中。今还望望寻村去，复觉区区与世同。眼界那分清与浊，心机已破碍为通。撙斋寄语灵洲老，莫向空边更说空。
枕中肘后为渠空，效验如何小不同。失马安知非后福，获麟未必不终穷。纪昌已费二年学，造父犹争三日功。了却酸辛残事业，从教运塞与时通。
章贡三年两到休，况今又落最南州。思归梅岭不相梦，惜别葛溪犹涨愁。子为坐穷知理道，吾从遭病忆交游。明年肯为槐花出，来看海濒天尽头。
广南一路逢春早，幕下诸公醵饮迟。庄蝶舞风忙似我，杜鹃啼月怨归谁。梅兄樊弟风流态，魏后姚王富贵姿。过去那容更追赏，且随见在醉残枝。
我来已作一年痴，敢问诸公几许时。客里酒杯初到口，风前花片半辞枝。尚余魏紫姚黄在，安用桃红李白为。公事相寻无了日，得闲莫更负春期。
春来如柅去如流，迟速乘除不自由。人道朱明阴见迫，我疑红紫老知收。蜂围蝶绕争依恋，燕语鶑啼强挽留。惟有杜鹃却相亮，声声劝道好归休。
白昼雷驱风入城，艳阳天气太阴生。方看云墨浓翻汁，俄骇天河倒泻声。布谷殷勤休劝客，添丁长大即归耕。落南少有知音者，且与候虫相对鸣。
嬉游那欲食前言，俗事不容人出门。屋上风余中夜响，津头水过去年痕。梅无未熟青青子，竹有新生𧥄𧥄孙。白放春归太空去，哢禽声里似衔冤。
信笔挥成五七言，敲门岂复作推门。江河自有长流势，斧凿俱无未没痕。雨带客愁横白帝，风吹闺怨入乌孙。公于乐府有余思，更为杨妃赋所冤。
海边城北最高峰，岭外浮图第一宫。落叶扫空春乍至，浮云卷尽日方中。登高已幸容邹湛，向暖那应笑郝隆。收拾物华壮归色，囊中不是去年穷。
拄到烟萝最上头，试询达磨问浮丘。仙人安往佛安在，木叶自沉云自浮。胸次不堪全汩没，公余无废小嬉游。杯盘各称家丰俭，有即莫悭无莫求。
冷落江西香火缘，岭南人少问吾传。一行水陆余千里，两岁风花仅百篇。句眼竟谁知落处，古囊长是挂闲边。獿人常试斲泥手，客里相逢喜欲颠。
学结蒲团禅板缘，黄梅衣钵问谁传。弥天北秀经三藏，旷劫南能偈一篇。梦幻固知无起灭，虚空安得有中边。无人语此闻君至，急着衣裳倒且颠。
少陵入蜀倚严公，捧檄非无米可舂。懒教纤腰舞杨柳，来游上幕看芙蓉。十连岂吝回青顾，千户犹疑羡素封。忝是故人恨无力，一樽时复略从容。
孺子未来圯水上，远公已过虎溪头。佳人密迩不相见，弱水弥漫那自由。非负酪奴辜玉友，莫诛风伯讼阳侯。明年访戴留髠日，大白梨花烂熳酬。
江湾一转一重山，自入江来几转湾。檄到如风心倥偬，船行似箭眼斓斑。三场题目那容缓，一切工夫未得闲。夹岸青峰可相约，黄花前后待吾还。
易学渊源出义方，绪余犹作汉文章。名高未急蓬莱岛，心远宁专雁鹜行。纸尾固无勋可策，松间殊有味难忘。诸公论荐休闻早，且候珠玑满一囊。
随牒相逢瘴海边，经从不为小留连。蓝田昼短子姑去，彭泽春浓我欲眠。近境曾无携具日，殊乡却有对床缘。天知道大话长意，借我黄花节以前。
太清储气置南荒，非我闲生谁足当。瘦可以风饶道骨，白难为月饱神光。宁教大庾有山色，莫管长安无国香。驿使借令不相外，孤芬未必合群芳。
万物无先我得春，谁言骨立相之屯。御风栩栩臞仙骨，立雪亭亭苦佛身。不放乔松为独行，犹容修竹作同人。彼矜香色自孤者，不道未离香色尘。
受命于天已背时，形模骨相岁寒姿。馨香事业清风觉，枯淡生涯皓月知。檐下横窗谁领略，溪边照水自娱嬉。岭南驿使虽相爱，送入京华岂所宜。
愧无毫发补于公，老不相饶病见攻。夜雨灯窗清苦后，春风枕席黑甜中。频餐粥饭长教健，仅活妻儿不管穷。饱计须秔醉须秫，为吾蚤策买田功。
风月性情狂莫羁，簿书今不放人嬉。旧攻日课归干没，新负时名入坐驰。白雪阳春挑我和，高山流水结谁知。髭髯能美非穷者，恐到穷时莫罪诗。
簿书不放出公门，饭罢舂容步后园。燕子方归犹认主，竹君未老已生孙。姚王泣雨泪含怨，望帝啼风声带冤。新旧两重公案在，一依诗律与平反。
五羊一住阅三冬，谙尽人情与土风。医拙市空多药物，肉平官又少庖工。大寒气候初中伏，稚子颜容七十翁。天下岂无游宦处，吾车不复指南中。
转蓬随牒入番禺，中土交游愈见疏。岭隔不容南至雁，水分无复北来鱼。往还一介动千里，终始三年才两书。所赖清风与明月，时将吾梦到君庐。
久落殊乡今始回，学门未改旧崔嵬。交游髭鬓绿成白，斋馆檐楹朱上煤。同舍无多登仕路，连年已半入泉台。阍人怪我面尘土，不道功名心亦灰。
新自梅关返葛溪，天心不与我心违。市廛城郭依元在，亲戚交游过半非。纸上衔犹仍旧署，腰间带已减初围。候门童稚倚庐老，幸不空教赋式微。
断梗归从南海边，绝长补短恰三年。声音幸未移蛮气，须鬓疑犹带瘴烟。走俗抗尘吾老矣，吟风弄月子超然。鹤袍可著终须脱，铁砚虽穿请更研。
鹤发鸡皮十二人，非亲非故即比邻。觥筹交错情初洽，舌本澜翻事半陈。父祖艰难犹在耳，儿孙愤悱可书绅。主人未似宾之老，浩叹何当老似宾。
东君无力破天悭，红紫遭时得志难。多可幸然风借暖，少恩伤是雨遗寒。云云无谓鶑情沮，仆仆何之蝶意阑。烂赏未酬无愠见，计春之日限犹宽。
春初弄色取知音，旁午尊前献孔壬。紫守不坚红更怯，风来无度雨仍侵。鶑狂犹妄起羞口，蝶老未知求放心。解道不如归去语，得非知礼识机禽。
衢婺徽严水固豪，其如所至与山遭。当难进处虽回避，到不平时辄怒号。出峡冲开崖脚阔，迎潮激起浪头高。乘风终作归墟去，略涌三山驾六鳌。
在在衣冠满坐倾，欲从言下得公卿。那知胸次重风鉴，不放舌端轻月评。天地莫能逃气数，江湖无处掩名声。鬼神推出中都去，乞与王侯断死生。
数自初旬至末旬，雨犹末了雪相寻。千山草木收元气，万里乾坤入太阴。城郭谯楼吹冻角，郊原驿舍捣寒砧。静听年少心须折，幸我已无年少心。
大寒已过腊来时，万物那逃出入机。木叶随风无顾藉，溪流落石有依归。炎官后殿排霜气，玉友前驱挫雪威。寄与来鸿不须怨，离乡作客未为非。
岁晚乾坤闭未开，地中方蛰振天雷。山云已觉成轻出，塞雁何为独远来。失学齐侯随马去，甘为墨子叱车回。从今行止休多问，有尼安知不有推。
闽广江湖人造朝，水行陆出路迢迢。谁知鸥鹭为高尚，我与江山是久要。多诈青云犹见诱，少恩白发不相饶。往哉粗办老焉计，三径一丘归自聊。
四百年间将相谁，丰功伟绩竟何归。生前有望荣招辱，死后无明是反非。麟阁故基为草鞠，云台遗屋与烟飞。桐江自汉至今日，依旧行人指钓矶。
臣生差晚十余年，八彩尧眉仅一瞻。凤出未能前附翼，龙归不及上攀髯。山头铸鼎炉长冷，湖上号弓泪满沾。漠漠谷林无认处，城阳烟与草相黏。
三过灵山总有缘，晓无逗霭晚无烟。横眠吴楚中央地，高拄东南半壁天。芝草本为人所上，水晶犹得气之偏。山灵还有中原意，更为时生十数贤。
岩腹刳为半月形，全功天且不能成。勿嗟圆处便生缺，犹幸晦中堪养明。更朔还多终有望，受亏已久得无盈。愿言炼石补教足，使我众生眼界平。
盘盘矫矫卧龙峰，杰阁峥嵘龙腹中。柱脚下悬危踏软，檐牙高豁巧衔空。江山互以青相绕，云雾时翻黑自蒙。物态任呈千百种，倚栏吾自啸清风。
落在京华九陌尘，镜中无日不眉颦。未论妻子其如母，不奈秋冬况复春。馁食且将蔬作肉，寒炊宁免桂为薪。余无可献逐贫赋，寄与知音旧主人。
先德曾同赣上官，六年今始到门阑。寒温略叙颜初破，存没徐询鼻即酸。可著江山胸磊隗，不遗今古舌澜翻。弟兄幸是洛中派，一炷炉薰更反观。
初悔投身落海涯，拥车犹幸袭踪来。畏途机械鹿䝙虎，晏岁风霜松竹梅。分首二年眉惯郁，举头千里眼佣开。江山不隔往还梦，一梦醒时闷一回。
转蓬分首入梅关，千里空余梦往还。把酒无非酹明月，鸣弦不复鼓高山。匆匆六载重携手，草草三杯一破颜。相聚勿嫌宽数日，天于吾道意常悭。
潇洒一区山四围，朱帘高卷昼阴移。三竿已上其谁报，一线初长也自知。鼓腹晒书春拍拍，蓬头晞发暖垂垂。晴窗大得志机趣，渴爵窥盆更不疑。
绿绕青围春一窝，精庐突兀在烟萝。地容墙壁剩无几，山视楼台高不多。驯爵谙知僧自在，吠尨怪见客相过。古音独幸黄鹂会，挑我风前一再哦。
松筠邀我梵王宫，耳目俱醒骨肉融。风雨收声禅入寂，烟云敛色法归空。出浮沤外不生灭，从浩劫来无异同。问数比丘皆卷舌，舌虽不卷亦无功。
往年休叹去骎骎，只数今年且十旬。稚绿已争欺旭暑，老红犹强护畸春。水平似面因风皱，山远如眉得雨颦。物态到前长是笑，不知物态总关身。
无我那虞物所侵，从教物与我相寻。云头翻墨任浓淡，山顶泼蓝随浅深。春色若空疑有着，天工虽巧实无心。可怜杜宇空多泪，更笑黄鹂强好音。
或许伊川到圣贤，弟兄今又学伊川。会将不二心传印，还出无双手续弦。当道书中无大道，后天易外有先天。更思犹合下功处，有一毫遗未大全。
数自倾心结友时，几离还合合还离。三年夜话灯知尔，千里秋怀月鉴之。黄卷孰非归领会，青云终不负襟期。相逢有一设不尽，前此区区枉梦思。
迩年前辈又凄凉，吾教他无敢主张。饮食起居归道德，笑嬉怒骂出文章。南轩间气初归岳，北客道风半落湘。收拾发挥天所属，公余不可以它妨。
夜论语罢醉相辞，公尚留中我独归。迹似云泥长落落，心如秋月固依依。渊明久转非为是，子夏方从瘦觅肥。邂逅莫孤镌切望，后期未必不相违。
西士无传不得宗，我公况是有家风。长卿东望轻云梦，太史南游小祝融。万里饥寒民所德，半生辛苦学之功。扩充更卒晚年业，杀等犹为小蜀公。
久别重逢岳麓边，未遑扣谒已招延。杯盘一笑心相下，风雨三更膝辄前。我愧莫当公过礼，他求无复此同年。年来天厌义风薄，借吃湖南作样传。
杰阁峥嵘著树间，门从好色未尝关。檐前珠箔开平远，坐上清尊答燕闲。能卷尘心三曲水，欲迷客眼九嶷山。主人胸次俱收拾，笔力虽饶万象悭。
来怯南中气候偏，归乘不热不寒天。口防湘湿未安食，身忌粤岚犹择眠。山不相高谷水过，天能自不与江连。到前却入江西路，耳目相谙性可便。
方岳分为五太宗，江南崒嵂祝融峰。中天自立如皇极，支峤相归若附庸。湖不多浮为所镇，斗犹小退避其衡。太高要以卑为德，七十二君休更封。
混沌谁将窍凿穿，巨灵留巧与人传。坎中著脚疑无地，缺处回头却有天。穴虎将风时出啸，渊龙挟雨夜归眠。瑶台琼室人难住，佛未来时必是仙。
谽谺万状眼中奇，四顾三叹天下稀。秦帝诏方宣美意，征君心已悟危机。追随谈姓俱韬晦，邂逅涪翁并发挥。却羡桃源人更会，和名和姓袭鸿飞。
五公稷契益皋夔，朝迹才安辄复危。始信君非雠格处，皆缘国是有摇时。高山日矫行人首，乔木时颦故老眉。莫道落南非美事，也多添得永州碑。
危机垂跌又平过，宿处扪心幸盖多。初月曲如钩倒挂，长江平似镜新磨。四听群动诒音寂，中有一禽呼字讹。万念俱灰眠即熟，终宵无梦入南柯。
天限华夷数十峰，秦王始凿始相逢。劳民浪辟峤南国，失德徒成身后胸。楚粤未争寻丈远，炎凉无复半分同。宾鸿讳入严关去，吾策如今不似鸿。
誓不南游今复游，东西虽异等南州。妻儿累己何人免，行止关天不自由。伏枥过都从野马，乘流遇坎任虚舟。严关猿鸟休相笑，更过梅关笑却羞。
散客强名邑大夫，琴堂余暇北窗孤。灯前夜雨无宁竹，枕上秋风有战梧。悬望北音思射雁，满怀东道梦烹鲈。白云一望二千里，羞听林间反哺乌。
晴宵如浸昼如蒸，变气知从激处生。风不相饶乘木败，火犹自负与金争。纤阿洗月为纯白，少皞澄天作太清。宋玉所悲吾所喜，长哦聊复发秋声。
放散衙曹小退安，闭门开架检书看。檐前月色生寥寂，屋外风声长隙寒。灰火拨愁头屡点，烬灯挑喜指频弹。家人知我饮机动，大白梨花送夜阑。
中都倥偬合还离，臆料云萍不复齐。官下有缘俱岭表，社中何幸更江西。四民自喜归摩抚，百嶂相争入品题。嗟我簿书尘里坐，来篇疑是辟尘犀。
芒芒草色木方枯，泱泱乾坤气又嘘。凋岁似吾华发后，稚阳如子妙龄初。冬寒乍热宜磨墨，日短初长好读书。一字未之曾究竟，百年何者是权舆。
冬令将终尚未霜，伏阴犹强逊愆阳。连旬逗暖日骄放，半夜邀寒风怒张。虫不开关平引退，木无背本隠归藏。道消固自有时长，世事那由得汝忙。
一晴初已涉秋残，晴到深冬兴未阑。不雨临空聊尔湿，无霜元是盛哉寒。出乘气末群阴乱，归抱精风万物安。深省莫如坚坐是，还家毋更负蒲团。
日月隙中容易过，归期我与岁相蹉。雪霜使气张汤酷，风日容情下惠和。木叶先凋归宿早，梅花后发得春多。舆台不识吾忘物，犹怪鸦鸣虑有他。
籍甚江西汝水头，功名驱作岭南游。当机笔易千人阵，得意诗轻万户侯。炫昼江山供泛爱，酣冬风雨送牢愁。脚皲莫患无堪软，四海多情涂柳州。
经史百家书挂眼，唐虞三代事蟠胸。不孤父祖余良贵，犹累妻儿一素封。贤者大凡先鉏铻，贵人强半晚遭逢。况余先庆未曾报，天意初违后必从。
足轻横桂易潇湘，背负唐瓢李贺臧。何者江山非痛快，孰云杖屦是干忙。马迁南历靡遗记，陆贾北归元俭装。徒折梅花寄消息，家人眉岂不空黄。
重屋峥嵘据道周，浪行良劝小淹留。星无匿彩天澄夜，云不遗瑕月粲秋。金气方张犹重杀，物华已结未多收。老来姑置行藏事，它日其怀独倚楼。
不寒不热小梅天，千里归怀正所便。嫩笋触沙抽犊角，新荷拏水握儿拳。游丝有绪谁䌷绎，野茧难缲自裹缠。欢伯疑吾犹著物，殷勤送至汗漫边。
一意贪归百事忘，其如耳目触吾旁。女桑醉日多相靡，孙竹骄风半自强。蝼蝈无稽言语泛，蜻蜓罔念性情狂。鸤鸠占尽世间拙，未害云为蹈大方。
文章事业宋名臣，颍上轻投未老身。葛水衣冠凄欲断，沙溪泉石郁空陈。高山踞视废兴事，乔木坐邀来往人。碑未失真公手泽，中余廊庙旧精神。
六一先生自不磨，太丘兴卜植僵多。牛羊莫犯墓茔者，风雨其如阡表何。器识谁能三世合，规摹可复百年过。丰碑幸出老彭手，读罢宁容不一哦。
族出于仙住傍僧，羞为春事与时争。长专太白山涵润，独淹中秋月渗清。色染真空如自失，香熏正觉若相成。灵云有幸相遭遇，不要桃花作证明。
社到如今已有涯，阴罅阳隙卒乘之。风雷撼夜何相激，桃李催春不自支。鸿狃犹寒忘去计，燕疑未暖爽来期。杜鹃毋怨鶑毋喜，春早春迟自有时。
孤绝招邀杜道过，支筇不足更扪萝。旁无断岸乾坤大，上有余天日月多。道限与空归不二，色尘随幻入无何。虚中元自寄吾实，往古来今不可磨。
初叹来游未必重，等闲十载又相逢。壁间故迹尘轻涴，物外初心病暗攻。坐上酒生冬暖意，檐前梅弄岁寒容。半酣僧不须烹茗，自有山云可荡胸。
孔欲华颠祢妙龄，忘年不足更忘形。弟兄偏是子眉白，朋友独于吾眼青。心若互驰常鉴寐，迹如相避各云萍。十年功已到千古，何日酣看又饫听。
滩西地不爱其珍，虎豹文章善自陈。缥节犹储何尉粉，缃苞不纳庾公尘。性高霜雪摧难折，气直风雷拔易伸。寄语箨龙无傲主，主家今有似龙人。
禔栋重檐矫欲飞，与天相近可扪奎。晴宵拄月轻烟漠，暝昼撑虹小雨凄。燕客乐催雷响落，照筵灯压电光低。驭风骑气非渠事，万里青云可以梯。
楼与主人俱卓然，主人步更与楼迁。面前加辟山河地，头上增高日月天。指顾大千俄可度，拊循方寸浩无边。校雠所得孰多寡，万物支离我混全。
国初名下数三陈，今代吾宗又有人。兄弟已推眉更白，功名何虑骨犹屯。濂溪气韵娟娟月，康节襟怀盎盎春。奋迅发挥吾敢许，稳登鸾凤上麒麟。
舌本澜翻郭璞书，试今措手验何如。星辰聚处收玄武，江汉潮边避尾闾。山水流形开阖后，阴阳受气混沦初。要参融结玄机破，心眼长教等太虚。
谁云素手动朱门，我固知君有道存。凤历三元胸次具，龙图八卦掌中翻。悬知地理善之善，正恐天机玄又玄。借使乾坤权在我，更当有以制乾坤。
巴西地不爱其珍，山影溪光辄自陈。霜后竹饶松意气，雨余花夺草精神。千斯态度出天功，百尔光华归色尘。好事至人宁外慕，反身元自有真春。
生于参政侍郎村，它尚诗书况近孙。铁砚无功招白眼，金函有诀动朱门。天开西北众星聚，地辟东南元气温。要就其间卜佳处，胸中须自有乾坤。
吾生宜客不宜家，今趁轻舟傍浅沙。天拥云堆浮玉乳，波摇日影弄金花。诗中已醉那消酒，饭后虽酲可废茶。安得长闲棹歌里，清风明月任年华。
喜得家书睡不成，拥衾欹枕数寒更。冲风铁板俄惊晓，映日纱窗又报晴。蹀躞过桥朝马响，咄嗟争道担夫声。利名失脚时回首，虽未能忘也较轻。
海涨为潮在在均，浙江别有主潮神。声摇地脉雷霆怒，风擘崖根赑屃嗔。鲛鳄乘风喷立雪，虹蜺挟雨涌横银。吾诗渠画俱摹写，试鉴工夫孰逼真。
王孙气习窭儒生，壮士襟期老典刑。疾俗如仇几扫迹，贪书若癖至忘形。风云未会心先冷，水石无游眼不醒。独据清高天所忌，吟边分我小鸥汀。
桂隠心虽欲谢名，其如德与桂俱馨。研穷诗学杜为史，勘破赋家骚是经。豹变不容藏炳蔚，鸿飞何遽入青冥。渊明门下无车马，竹杖芒鞋敢扣扃。
百好何尝一徇时，游心上与古相追。不容万物移吾学，犹得余功到此诗。玄酒太羹无痛快，光风霁月有长思。披吟不足仍含咀，吾坐若忘行若遗。
吾宗昌大是兰溪，况在兰溪最白眉。闯足鹓行初养望，策勋麟阁少须时。中原自古须归正，上策从今要出奇。公自可为萧相国，求如韩信即今谁。
解官赴调出临川，倒指侵寻十二年。文学背时招白眼，功名迂路得华颠。胸中要与天相似，分内姑安理自然。素业更须频点检，有无可以上青编。
都下灯前别酒阑，我归江国子闽关。鲤鱼不赐书来去，蝴蝶犹将梦往还。抵掌伊吾灰壮志，折腰彭泽汗衰颜。十年以后来相问，收拾俸余归买山。
笔头纸上两无功，拥被开篷眼自空。石脉直寻江脉去，山光元与水光同。春随草木高低到，气并乾坤里外通。反顾有吾即无物，卓然独立太虚中。
农桑初轸素餐忧，幸尔天然大有秋。壮穗凝镰黄𫁂䅉，柔丝滑杼白绸缪。黎明妇女放鸡犬，薄暮儿童归马牛。饱煖自聊无背本，轻肥相尚莫如流。
缅止银崖泻玉泉，似乎有以使之然。素虹挟雨斜抢地，澄练披风倒倚天。山不曾分青自断，月犹未落白相连。掬清咽冷吾能事，老不禁多凛欲颠。
乾坤无计啬春妍，拥在诗人耳目前。桃带酒容红煦煦，李余粉态白娟娟。蜂情落魄华胥国，燕思嫖姚兜率天。阳鸟独参浴沂意，风前特赋咏归篇。
江行终日听江声，忽怪潺潺声较清。泉乳融为玉乳白，浪花散作雪花轻。一船是水人心异，万想俱空眼界平。更作曹溪余滴看，谈空犹是强聪明。
杰观安之险处佳，两崖几欲薄檐牙。犹余隙地盛泉滴，不碍长天放物华。缥蚀以缃霜后叶，朱渝其碧水中霞。有声画里难为色，色即谓空又一家。
玄冬连日太阴凝，酝酿开年满意晴。槁植惊春荣意动，孤飞触暖偶情生。心无外慕溪南牧，眼不旁观陇上耕。桀溺长沮渠辈是，休教知我为将迎。
久别重逢笑脱颐，休谈愁绪杀腰围。不如意处人人有，未放心时事事非。蔬笋家风难以住，鶑花天气速人归。归囊强半诗材具，莫怪齐眉不下机。
梦与神游会自然，廼翁于易发先天。东周以上更三圣，南渡而来第一传。入室饱参谁舍瑟，过庭精意自忘筌。勾稽小诎论思具，行侍玉皇香案前。
国初天下一文公，子岂他杨未袭封。大地江山资本领，长天风雨发机锋。齐门不分轻弹瑟，鲁庙何当细奏镛。未有可分和气处，薰然煦甚自乔松。
队吏衙官出劝农，前驱亭午驻南峰。香烘贮雾含云鼻，茶荡吞江纳汉胸。柳自放慵乘困思，花相学醉弄娇容。老人莫答韶光意，尽量相陪酒一钟。
短檠方册不增穷，穷到无锥文字工。与我心同如印印，使人意快似风风。江山信笔机之熟，天地忘怀气所充。耆旧录中书隠德，其他无以易庞公。
广东冬气作春蒸，浙土如之得我惊。桃李猖狂争窃发，昆虫龌龊学微行。向南柳可为先进，投北梅犹是后生。物理乘除自相补，速成未必似迟成。
青阳用事到玄冥，万汇营营幸岁成。霜雪不仁偏嗜杀，松筠有道善含生。巢居冻鹊常高遁，血食饥鹰辄下争。自反吾其不撄物，悬知物亦不吾撄。
阊阖初开黄道干，貂蝉屹立侍中冠。天高莫共星辰贵，地厚虽遥动植安。万物有归元气足，一毛无外太虚宽。相期浅浅非相爱，稷契皋陶头上看。
东都重会省初盟，尔许多年独不惊。二水牍中先署字，三城碑上复题名。往还必有子孙契，离合面无儿女情。功业相期非老事，愿言仙佛学俱成。
铨法如毛动见绳，通班岁许几人登。铜章未有路能脱，鹤发不无机可乘。长策报君簪袚忌，短檠忘本简编憎。相期循吏传中事，循吏传中无所称。
盘根玉岭气形全，擢秀霜林雨露偏。倾国笑容斜媚日，恼人香气上薰天。禅僧悟道疑为佛，渔父迷途似得仙。印可几人成白业，自身宁久垫尘缘。
春风已畅上林枝，况得连朝雨发挥。越女娇红纯任白，杨妃惩瘦少教肥。微风远送难言意，乱蝶潜生不肖机。本是钟山瀛渚骨，犹容蜕浊刺空飞。
磨砻抆拭费诗书，一点灵光与道俱。不缺不圆涵霁月，无中无表澈冰壶。真机已熟虚生白，幻法宁容紫乱朱。照物之余时反照，故吾殊不似今吾。
义根理密有余功，更学商周雅颂风。收拾江山开辟后，归藏情性混成中。天私北道君心足，鬼发其藏我眼空。归与友朋笑相贺，江西后社有人同。
三厄五穷能养诗，养之成熟气混夷。不知胸次是三代，可与笔端为四时。收拾性情归大朴，发挥风月出多仪。勘符容有一未合，更把大通相转移。
天地未分先立经，自吾道外岂常情。伊周孔子直方大，尧舜文王纯粹精。新犊生时无次剌，白羊熟后可纵横。有言终与一为二，予欲无言是混成。
几回双脚为亲轻，未餍其亲锐此行。白面书生谁一顾，绣衣使者自多情。祝融雨后山归洁，彭蠡秋来水中清。收拾还家自金玉，从渠唤我太高生。
螺山螺水爱其英，属者分之太少生。不啻海涵胸次大，犹贤泉涌笔端清。百年事已余长虑，千古功犹欠大成。归觅知音振贫悴，重来参我勘希声。
大初分气入三才，诗与吾生一处来。胸次融教成乐国，笔头点出是春台。摘君句眼诗三复，撩我吟肠月久回。机械相投意相得，交盟不结自陈雷。
诗与时投未救饥，君诗况复不投时。纷纷哙等揶揄甚，堇堇颜徒从臾之。雅颂国风归隽永，箪瓢陋巷付雠夷。更充以易卒忘物，与自然游了不知。
阴阳家者太高生，见谓青囊未是经。舌卷东南诸海水，胸罗西北一天星。与人后代为长吉，疑尔前身是巨灵。莫把山川为道看，山川犹是未离形。
典谟训诰饱蟠胸，一字于君未有功。参到五行刘子政，转为三命李虚中。牛毛有底事非左，蜗角孰何人不东。肯自戚施相从臾，片言可送半生穷。
春风场里一婵娟，情性脂韦气力绵。外不自持如醉者，中无他歉若羞然。避风皇后身倾靡，承露仙人手覆悬。正恐梅知固相聘，含香自嗅不容传。
太阴元是水之精，与水相宜妙莫名。霁夜悬芒翻浪白，澄秋逗彩涌流清。冰轮影里山河见，玉鉴光中星斗明。万象主人收拾尽，一樽酬罢一诗成。
浩劫以来无限诗，牢笼收拾若为齐。未离声病即为韵，犹涉色尘皆是题。三代后无非濮上，百年前岂有江西。子其高出诸公右，恐太高时少放低。
初心半信术家流，百诺于兹未一酬。一行无非占不验，北平终是命难侯。云霄许我乘南鹄，江海教谁伴白鸥。季主游方逢贾谊，殷勤勉为汉家谋。
一回舣舰一翛然，境界非凡人是仙。山是平沉眠吐月，江如倒激仰吞天。宜州乃事一朝去，快阁之诗千古传。正恐痴儿小痴耳，大痴身自与名全。
仆仆漫郎踪迹孤，星星迂叟发毛疏。三千里外辞乡后，十八滩前问宿初。山未容云思底丽，风犹与雪议权舆。有蒲团在不能享，吾策从初悔读书。
挈家随牒一阳初，视险如夷舟当车。赣石罅中渔路寝，楚天包处燕蘧庐。木无弃本藏于密，江不辞流受以虚。万物外吾诗者少，惜乎南燕久归欤。
小诎南游得大观，天函无际碧相环。盘黎错䝤周遭海，亘县绵州诡谲山。自幸赏音毛颖下，相争充数锦囊间。更无可以重收拾，莫怪吾诗今次悭。
吾轻瘴海易烟岚，去岁今辰访古儋。壹意良民谁似汉，百年循吏莫如谭。鹗书已费几将上，熊轼犹便再落南。报政不须入郎选，上方濡笔与公簪。
青山罅外见青天，翡翠屏间一镜悬。表里集虚生至白，初终持满得长圆。光明照处人心足，混沌开时物理全。它义多悭兹独否，天无偏意有时偏。
崒嵂穷头与汉齐，谽谺深处著招提。居焉若寝琼为室，登者如仙玉作梯。云窍旁通吞日月，烟萝倒拔挂虹蜺。我来已落葛翁后，姑拾其余细品题。
遭罹意外罢微官，更被归途瘴见奸。仆从阽危谙遣鬼，妻孥濒死谢还丹。回头海表山如许，屈指江西路若干。先遣一书报儿辈，吾其老矣幸平安。
奇观曾邀我命车，回车人问景何如。山经盘古穿窬后，水据玄冥漏泄初。胜迹遗留名利辈，尘心昭雪市朝余。重来云雾不容入，鱼乌相嗔太阔疏。
长安百二汉山河，更遣南征两伏波。自计有何饶社稷，相寻无已枉干戈。一时夸大心难制，千载英雄迹未磨。逐客乞灵几前辈，丰碑费我小摩挲。
赣邑交游十大夫，忘情诗酒邵雩都。𥬞云矫矫新龙友，栖竹亭亭旧凤雏。燕马北归休晚念，海鹏南运壮初图。云来后好今分付，车笠重盟幸勿渝。
归心如矢路如弓，坐兀轻车又短篷。百尔动摇山特立，千斯窒碍水旁通。往哉火倒西流影，行矣霜回北至风。细数离官到家日，一年强半在途中。
舟行所至与清逢，殊觉今清又不同。山到江湄穷则变，水归峻口窒斯通。秋风鏖叶地频𫖹，夜月铄云天屡空。兀坐篷窗闲四顾，太虚还似我胸中。
新筑谋为老者安，落成谁料莫近轩。月窥窗牖如颜色，风战帘帷若笑言。怀里寂寥霜后橘，阶前萧瑟雨余萱。荣途他日饶荣报，亡矣吾知不啻存。
飘然逸思发于天，三百年间一谪仙。歌调谁欤追白雪，颂声行矣擅甘泉。山林新筑梦归处，学校旧游愁到边。回首不堪更开口，相过聊复茗瓯传。
诗肩重与毂尘摩，旁县孤村邀我过。晏昼江山开调远，晴宵星月照临多。眼为幻使不由我，心与空俱无复它。百里一轮大圆镜，发奁开幭鉴如何。
道固无方实以书，要于书悟道之虚。雷风水火易经始，草木鱼虫诗绪余。万理所归为宝藏，一真之外是蘧庐。俚编道欲相磋切，不道亡筌自得鱼。
宣化承流退自公，优柔厌饫有新功。先天勘破道玄牝，后社推为诗长雄。情性唐虞三代上，篇章韶濩六䪫中。河汾所续吾其再，首录东吴两国风。
过我跫然惊见君，无容膝处接殷勤。火乘云气下为祟，风挟水声来解纷。酒榼自随酣盛德，茶瓯相继醒新闻。黄扉青琐从今去，大策清时翰墨勋。
千里羁怀那更秋，一陪行乐一忘忧。看君俶傥足谁柅，顾我轮囷枝一虬。卓令下车宣汉诏，周王前籍访箕畴。拔茅切不须连茹，吾自胸中有一丘。
刑鹅瓮蜥敬祈秋，要解宵衣旰食忧。天上大方张掣电，地中雷已起蟠虬。雾雹黄长尧天水，𫁂䅉青连郑非蛮。告违只上加餐祝，更祝俸余归买山。
七年三度奉从容，今见吾惊大不同。云雾蟠胸蒸疾雨，雷霆挟笔驾长风。悬知文与意俱到，政要眼随心并空。度岭重参过庭学，归欤容更验新功。
巨灵开辟遗遐观，沙界之濒碧水环。外国连天疑信里，前山点地有无间。眼前群有自起灭，心与太空相往还。至止归欤何所得，心犹有剩觉空悭。
南景所陈诗所须，彼无尽藏入吾储。百川送海成其大，万窍迎风受以虚。敏则有功鹰得兔，劳而无怨獭求鱼。物华切莫遗毫末，儿辈还犹要绪余。
稚时蔚蔚老椮椮，羞与其他木作林。独以高风资众望，终为明德累初心。不容节抗皇天峻，犹幸根盘后土深。自有茯苓堪自寿，愿言黄帝勿幽寻。
天不与吾山水幽，却于何处小藏修。清风吾有术堪召，俗物自无机可投。朝市眼为方册制，利名心与曲国畴。令尹功成民所祝，双凫归路在三丘。
自视其身不系秋，片心宁被白云留。发踪江右山青处，游睇海南天尽头。勾漏砂星光灿夜，罗浮灶炉冷含愁。鼎新革故丹成后，乘兴逍遥汗漫游。
抗尘骑气两虚舟，久别重逢幸小留。自分末留轻著脚，相期初度急回头。我尝黄奶真无味，若种丹田乃有秋。所向殊途所归一，他游无以易天游。
彼哉言者固云云，老矣归欤敢自文。不可以风霜后叶，何伤于月雨余云。性情与物常为一，鸥鹭容吾便入群。古道从来得今笑，天相知外任纷纷。
瘦筇轻拨火云开，前若相招后若推。康乐苍梧充史具，祝融彭蠡效诗材。况余湘水故人在，曾为阮家青眼来。囊正自枵我辄瘿，好音听与雁俱回。
八载交盟尚未寒，相逢何处再开颜。互随宦牒往来次，俱在梅关南北间。臧若讳忘谁是谷，触如争胜孰肱谋。高轩有叩北窗问，人在羲皇上一头。
他求无可洗尘劳，盖海楼余百尺高。十万人烟城缭绕，三千世界水周遭。偏于物外有双眼，正以胸中无一毫。非与海鸥强相入，海鸥元自是吾曹。
二十年前到已曾，今虽重到眼犹生。海无弃水归斯受，山不留云用则行。去雁来鸿如互避，稚金老火若交争。天机养至相忘处，物意天心两太平。
辟书未上意踌躇，蛮障无望车骑都。允矣曲从人怂恿，往哉聊避鬼揶揄。来鸿告至其欺我，去雁辞行盖启予。南骥厌嘶自怀土，东思初不待莼鲈。
词场凡马洗之空，学海波中得老龙。尚韵许人赓白雪，正声惟我识黄钟。素王不作无明主，贱子何之可附庸。乌鹊正兹徒绕树，鹪鹩还更乞相容。
徐行俟命退风鹢，决起乘时迁木鶑。秋隼巧为非义取，夜蛩工作不平鸣。行归寡悔蚁知雨，言至数穷鸠唤晴。惟有冥鸿自高上，兹其不可得而名。
身后相多清议同，大归何者是家风。轻财笑馈三千客，重道争祠六一公。门未生苔车迹满，馆无废帚榻尘空。有人能继碑中美，不与石相为始终。
江左风流迹已陈，故家余韵更何人。云霄浩荡开雏凤，岁月峥嵘逼老椿。三釜未终身大暮，九泉无憾意长春。北邙山下重回首，片玉空怀万古尘。
所天之托半途蹉，刚把初心与岁磨。家法子孙多令器，门风文武两殊科。犹余三釜似荣矣，未拜五花如命何。自有彤编为不朽，断机那枉费工夫。
盘盘胸次五车书，凛凛朝端烈丈夫。诡道至前无肯可，危言及上有都俞。熊罴声撼据关虎，鹰隼气吞凭社狐。遗直莫容遗爱在，王公名字与湖俱。
置身松下莫忘尘，况在松之上置身。荒垒中盘平卧斗，澄江外抱曲拖绅。春熙天色如初醉，烟肃山容若半颦。晋郡犹余晋时事，幽人疑是避秦人。
未曾得隽利名场，犹敢犯危烟瘴乡。大庾岭高梅挺拔，东莞天远海汪洋。其凡饱以史收拾，所异刚于诗主张。归数群雄可雌视，麒麟谁得碍康庄。
笑下篮舆上画船，百千诗具已遮前。川通诸海滔滔是，鱼跃于渊圉圉然。云出山头犹阁雨，风行水面不停烟。囊中随意乱收拾，容了劝农归细编。
小队近郊初省春，杯盘绵𫈵意殷勤。叮咛通国老和少，黾勉及时耕且耘。卖剑尔行移尔俗，买山吾退了吾文。试于农圃相寻认，果是康州旧使君。
其奈鱼虫草木何，诗之机械也无多。气犹动志平心养，声可成文泛口哦。玄酒太羹君子淡，蒉桴土鼓圣人和。鬼神天地与吾一，相感相通岂在他。
著书夫岂易乎云，不自鞭心不策勋。望道初犹未之见，言天终可得而闻。囿于有极非皇极，概以无文是至文。万一未能全免俗，宁为八卦易三坟。
恍如仙去忘来踪，意者骑鲸否驭风。从使一身群有外，委蛇双眼太虚中。从教宝藏空华盖，自与河沙色界融。道是豁然犹未是，豁然无色也无空。
临川战战渴饮水，行道迟迟饱食牛。促织贪为先具计，提壶欠作豫防谋。知风鹊备全无患，报雨鸠言半不酬。惟有海鸥忘物我，何思何虑任沉浮。
两鬓闲时为国苍，况乘五马小腾骧。方当赤地頞皆𫖹，据尔黄堂心独凉。雷雨影从千里快，犁锄忽起一时忙。少宽郡守汉丞责，幸不空餐粟一囊。
君诗他莫与同年，绝岸孤峰自一边。气质乾坤方判后，规模风雅未删前。相思鉴里縻旬岁，自稔囊中擘一篇。留与江西为后社，子孙不敢作私传。
客来非与景相期，万象殷勤自四围。山以出云为显设，江于朝海得依归。沙岚昏垫雨湔祓，烟水汩陈风发挥。公退云胡不私省，潜鱼幽鸟也知机。
冰壶涌出水仙妆，镜里风生净土香。白表质成花受彩，黄钟理具蕊含章。翩翩仰面枝分盖，𧥄𧥄斋头子共房。见说濂溪爱之酷，色尘于我自相忘。
中置金城外玉池，池荷挺拔效芳菲。叶争以绿环三匝，花逞其红曳四围。龙国缋人供佛座，蛟宫缝氏献仙衣。使君未佛且仙去，紫橐朝真红炬归。
谁续寂寥洙泗弦，濂溪一转至伊川。只今洛派从头数，之子龟山第二传。他道已融归正道，后天犹办入先天。十年二广参皆遍，不以支离易混全。
吾教落南无祖师，问谁传得祖师衣。渊明抵掌今诚是，伯玉摇头昨似非。相谢十州风月去，自担千古圣贤归。归囊道价重于利，未必轑羹不下机。
舌端偷得不传机，说破人生不载疑。造物密教传写信，秋风已为长蟾枝。平时拍手傥来话，今日回头真个奇。除却唐朝袁与李，问君此外更饶谁。
岩岩风采百工师，龙马精神海鹤姿。宫女犹传洞箫赋，都人今作衮衣诗。幸逢尧舜登贤日，正是皋夔相国时。圣主伫知宣室事，甘棠何止郡人思。
凤历推来恰半千，高名千古重于山。降因天下思姚宋，世有斯文属孔颜。异俗已传吾父至，中原今仗老臣安。玺书几日来宣室，走马传宣夹路看。
四镇名藩忽十春，平生材术老经纶。古来学问须行己，曾向艰危不爱身。许国莫疑勋业大，倾朝共羡宠光频。从今更觉功名重，正是人间五福人。
故阁峥嵘已劫灰，又看新阁上烟煤。断碑无日不浓墨，古砌新秋犹杂苔。江阔鸟疑飞不过，风轻帆远趁先开。天高地迥诗囊小，收拾不多空一来。
湘江之水青悠悠，沧江宛在江中流。猗兰青青结幽思，杜若纷纷生远愁。前湾瞥见一渔艇，何处飞来双白鸥。帝子不归烟雨暮，参差吹断楚天秋。
曾谓东风意向偏，也从僻处放春妍。山山长草青无间，树树成阴绿不专。黠兽幽居疑辟地，俊禽高举欲登天。物情不一吾何择，出处升沉任自然。
受命钟材不已凉，未论道德与文章。晚谋事事成迂叟，羁迹年年是漫郎。锐意向前旋磨蚁，灰心求退触藩羊。车中幸有司南柄，试与迷途指大方。
归欤无可答休休，小放吾心与目流。山不去门如自售，云无留意似他求。有如许柏得能古，都几何松若个幽。更有疏梅修竹在，其他莫与子孙谋。
一生无利亦无名，圆顶方袍自在行。道念只从心上起，禅机俱向舌根生。百千万劫假非假，六十三年真不真。今向无名丛内去，不遗一物在南屏。
家山迢递白云遮，行役偏愁去路赊。朝涉桐江寒入胫，夜眠孤馆梦归家。几年城市成春梦，万古江山阅岁华。若问归装何所有，担头只许插梅花。
昆仑失却大龙蟠，迸出层岩一角寒。初日烟霞翻锦箨，九天风露混琅玕。香涵老翠山灵护，根透鸿蒙地轴安。天柱直疑为竹祖，仙翁图作子孙看。
往日房陵怜逐客，物情不觉在天涯。十年来作六州长，四海共知双鬓华。封内半为胡敌践，路傍时问野人家。京山初入京西道，晚景轻风旆脚斜。
东壁星辰烂不收，夜凉河汉截天流。芙蓉院静琴三叠，翡翠帘开月一钩。黄屋非心辞大宝，碧云有意思高秋。金声玉振掩前作，汉祖空怀猛士忧。
天末虹蜺晚未收，龙池新雨涨清流。鸥缘适意频依渚，鱼不贪香懒上钩。賸喜三边无警报，况当万宝得成秋。啸歌高蹈羲皇上，不复深贻海内忧。
老桂吹香古殿秋，琼钟敲处月当楼。星坛露下斗光冷，天宇云空灏气浮。羽客朝元锵玉佩，宝熏凝雾霭金虬。步虚政在千岩上，咫尺高灵想下游。
暖风薄雨轻烟散，晴日游丝飞絮乱。竹窗午梦啼鸟惊，松轩晚饮幽人唤。一壶碧酒如春浓，万斛羁愁若冰泮。兴来索笔谩题诗，碧桃花下纶巾岸。
圣恩宽大放还乡，便著草鞋挑钵囊。中路忽逢天柱诏，一行今侍玉皇香。浮舟载月苕溪上，倚杖瞻云魏阙旁。身到通明上头馆，好山惊见暮苍苍。
逋客还山一笑咍，故人怜我不嫌猜。晓猿夜鹤总欢喜，蕙帐草堂相与开。可为雨芽烟蕨住，直缘流水古松来。枝巢若许鹪鹩借，投老此生真快哉。
道人埋瓮作新塘，胸次五湖波渺茫。太华移根聊戏剧，洄池分种不寻常。冰壶夜浸绿荷露，玉鉴晚吹红藕香。可待秋风莲子熟，会乘一叶泛沧浪。
珠宫梁柱太平年，福地从知接洞天。曲槛一峰飞怪石，幽亭三峡迸流泉。骊龙睡重时方旱，白鹤归来客欲仙。殿上红云西日映，此身如在玉皇前。